RUJI NI ARI BATAK – TanoBatak\nRUJI NI ARI BATAK\nJari-jari sampulu luhut mampanggoari,\nPinatupa SITOMBUK SURIK on, jumolo hami marsantabi,\nMolo adong nahurang lobi nanget ma hita manuhari.\nPinatupa do sada sitombuk Surik songon ruji-ruji ni ari-ari ni habatahaon napinangke ni angka Ompunta naparjolo i. Alai dang na laho manogihon panjaha mangulahon natarsurat di Sitombuk Surik on, holan nanaeng pataridahon hapantason dohot habisuhon ni angka Ompu naparjolo i do dipanulingkition tu na adong ditano on dohot di hajang-hajang, na laho paturehon parngoluon marhite panurirangon dohot partingkian.\nNang pe dang tarulahon be angka napinaandar di Sitombuk Surik on, godang do na ampit botoonta laho mangulahon ulaonta be. Jala sude na adong di tano on dohot dihajang-hajang marharoroan sian Debata do i, alai dohot do roha dibasabasahon Ibana tu hita jolma asa boi hita mangarajai napinasahatna i tu hita.\nSurat on niuhal sian pustaha sinurathon ni Amanta Jos Pohan Siahaan na manggoarhon Guru Sinaingan.\nMolo tung adong sian panjaha naeng manulingkiti dohot maniroi Ugari ni Habatahon hombar tu Sitombuk Surik on rade do hami manjalo asa lam tamba bohal laho patotahon Sitombuk Surik on tu ari nanaeng ro. Godang dope nahurang angkup naung tarsurat di Sitombuk Surik on, alai rade dope hami tu joloan ni ari laho paturehonsa, songon nidok ni natuatua :\nPauk-pauk hudali, pago-pago tarugi.\nMolo masuak dangka, hatop ma tasihor-sihori.\nMolo tarida urat, hatop ma tatambor-tambori.\nSipahasia Desember 2002\nRUJI NI ARI DOHOT PAMILANGINA\nAsa tek-tek mula ni gondang, serser mula ni tortor siup mula ni tabas, panguhiron manjadi panggorgaon, parholiton (hapideon) mula ni hamoraon, Panggalangon mula ni harajaon hasingalon mula ni hatangkangon, paung ni irik-irik na so jadi pautangon tomu manomu-nomu na so jadi bajoon, ugasan lume na so jadi doboon. Napinollunghon asa polung, napinodahon asa poda, naginuruhon asa parbinotoan.\nIa lapatan ni sitombuksurik, ima ruji-ruji namasitendehan dibagasan namarhahomion diari-ari ni habatahon dohot di ugarina. Marmula do i sian sisia-sia ni hata Batak dohot panjujuran ni ari (parhalaan) sahat tu poda ni hadatuon habeguon (hasingalon), hatungkangon, mangula tano dohot ruhut ni harajaon.\nAla datu ari do dasor ni hadatuon sahat tu haguruon di habatahon, jumolo ma sian i nimulaan sitombuk surik on, jumolo ma jolo pinaandap goar-goar ni hadatuon dohot haguruon dihabatahon.\nDatu Pagar Dohot Taoar\nDatu Parmanuk dohot Manuk Gantung\nGuru Siopat Pusoran\nPamilangi ari dohot pandohoti dipangarujion ari idaon mai sian dasor bilangan ima:\nAri rojang na tolupulu\nParmesa na sampuludua\nGorda na onom\nMamis na lima\nPehu na opat\nPanjorotan na dua\nHatiha pungpung si sada-sada\n1. Ari rojang na tolupulu.\nIa lapatan ni ari rojang natolupulu, ima tolupulu jujur ni ari dibagasan sada bulan. Diparhalaan, di anak mangoli di boru muli . di anak tubu dohot di boru sorang di angka ulaon sahat tu jomuk-jomuk ni ari.\n2. Parmesa na sampuludua.\nParmesana sampuludua, ima bulan na sampuludua manang panggilingan na sampuludua manilik ari si parhorjahononhon mangihuthon sipaha ni bulan (parmesa).\nGoar-goar ni parmesa na sampuludua :\nMesa (sipaha sada)\nMarsoba (sipaha dua)\nNituna (sipaha tolu)\nHarahata (sipaha opat)\nSinga (sipaha lima)\nHania (sipaha onom)\nTola (sipaha pitu)\nMartiha (sipaha ualu)\nDano (sipaha sia)\nMahara (sipaha sampulu)\nMorhumba (Li )\nMena (Hurung )\n3. Panggaroda naualu\nLapatan ni panggaroda naualu, ima jujur ni desa na ualu, di goar-goar ni desa i.\nGoar ni desa naualu:\n1. Purba (Timur )\n2. Anggoni ( Tenggara)\n3. Dangsina (Selatan )\n4. Nariti (Barat Daya)\n5. Pastima (Barat)\n6. Manabia ( Barat Laut )\n7. Utara (Utara )\n8. Irisanna (Timur Laut)\nJotjot do i dipangke datu manilik ari diugasan mago, alatan ni sahit, manjaha manuk diampang dohot angka ulaon namardomu tusi.\n4. Gorda na onom. Goar ni panggorda naonom :\nGorda ( onggang, lali )\nSangmusiha (tihus, monsi)\nMarsoba (lampu-lampu )\nSua (asu, babi)\nSangbinea (ombun, angin)\nJotjot do i dipangke datu manilik ari laho tu partongtangan dohot na mardomu tusi.\n5. Mamis na lima\nGoar ni mamis na lima :\nMamis (sogot, mulai poltak mataniari)\nHala (pangului, hira-hira pukul sia sahat pukul sampulu sada )\nSori (hos, tonga ari )\nBorma (guling, hira-hira pukul dua sahat tu pukul lima )\nBisnu (bot, laho mangholom mataniari )\nIna ni tangan (ina ni jari )\nSitumudu (jari jari paduahon )\nSitualang (jari partonga–tonga )\nSijagoa (jari paopathon )\nAnak ni tangan (anak ni jari)\nDipangke jahajahaan, dipartubu ni jolma, mangatiha ugasan mago, boa-boa ni sorimatandang songon panggilingan ni parhalaan, ari ni sahit dohot gora (parmusuon) dohot angka na asing.\n6. Pehu na opat\nIa pehu naopat, ima tiang ni desa na ualu (ina ni desa, purba, dangsina, pastima, utara), didok ma i tiang ni desa manang tiang ni tano. Masuk tu torsa-torsa do hata na mandok martiang do tano on, tujuanna dang boi holan gogo ni hata manang torop ni partubu. Adong do sitiop tampuk ni tanoon, ima raja ni huta, horja, dohot raja ni Bius .\n7. Panjorotan na dua\nIa panjorotan na dua ima mata ni ari dohot bulan na manondangi tano on. Jala dipangke do i manjaha partaonan dohot nanaeng masa.\n8. Hatiha pungpung si sada-sada\nIa hatiha pung- pung sisada sada na martujuan tu pusok ni tano on manang pusok ni desa naualu.\nJAHA JAHAAN DI PAPANGAN NI ARI\n1. Hala sadari .\nIa di sipaha sada, di samisara na godang (samisara Purasa ) mangan hala sadari\nIa di sipaha dua, di suma (ni poltak ) mangan hala sadari)\nIa di sipaha tolu, di boraspati ni tangkup mangan hala sadari\nIa di sipaha opat, di tula mangan hala sadari\nIa di sipaha lima, di singkora duduk mangan hala sadari\nIa di sipaha onom, di singkora duduk mangan hala sadari\nIa di sipaha pitu, di singkora (ni poltak) mangan hala sadari\nIa di bulan sipaha ualu, di singkora duduk mangan hala sadari\nIa di sipaha sia, di anggara (ni poltak ) mangan hala sadari\nIa di sipaha sampulu, di tula mangan hala sadari\nIa di bulan Li (Lihu ), di suma (nipoltak ) mangan hala sadari\nIa di bulan Hurung, di antianiaek mangan hala sadari\nDiorai do marhorja di papangan ni Hala sadari, nang pe ari nauli diparhalaan jala sunggu bajik dipanggilingan.\n2. Hala Sungsang.\nIa di sipahasada, di muda ni mate mangan hala sungsang.\nIa di sipaha dua, di suma ni mate mangan hala sungsang.\nIa di si paha tolu, di samisara maraturun mangan hala sungsang.\nIa di sipaha opat, di boraspati ni holom mangan hala sungsang.\nIa di sipahalima, di anggara ni holom mangan hala sungsang .\nIa di sipaha onom, ditula mangan hala sungsang\nIa di sipaha pitu, di Singkora Purasa mangan hala sungsang\nIa di sipaha ualu, di muda ni mangadop mangan hala sungsang\nIa di sipaha sia, di sumani mangadop mangan hala sungsang\nIa di sipaha sampulu, di samisara (ni poltak)mangan hala sungsang\nIa di bulan Li (Lihu), di boraspati (ni poltak )mangan hala sungsang\nIa di bulan Hurung, di anggara (ni poltak) mangan hala sungsang\nDiorai do marhorja di ari papangan ni hala sungsang nang pe ari nadenggan diparhalaan, jala sunggu bajik dipanggilingan.\n3. Si Tiga Bulan\nIa di sipaha sada, sipaha dua, sipaha tolu, di singkora (ni poltak), anggara ni holom, boraspati ni holom, singkora duduk mangan si tigabulan.\nIa di sipaha opat, sipaha lima, sipaha onom di singkora (ni poltak ), boraspati ni holom, suma ni mate mangan si tigabulan\nIa di sipaha pitu, sipaha ualu, sipaha sia, di artia, suma, muda, muda ni mangadop, samisara maraturun dohot anggara nabegu mangan si tigabulan di ari inon\nIa di sipaha sampulu, Li,Hurung, di muda (ni poltak ) samisara purasa dohot di anggara na begu, mangan si tigabulan di ari inon.\nUnang hita pipot di ari, lindung hita di bulan, dang jadi parhorjahonon ari ni si tigabulan, nang uli diparhalaan sunggu bajik dipanggilingan, marhinaon do asa mauli.\n4. Sibanggua ni ari\nSibanggua ni ari jaha-jaha do i dipompang ni sipanganon, ima :\n1. Di artia, ihan na so panganon\n2. Di suma, ihan niura na so panganon\n3. Di anggara, namardaro na so panganon\n4. Di muda, babi na so panganon\n5. Di boraspati, manuk na so panganon\n6. Di singkora, lombu na so horjahonon\n7. Di samisara, horbo na so horjahonon\nMolo marhorja halak dipasiding ma pompang ni sipanganon i, asa horas halak namangansa sian horja i. Ia so tarpasiding do ari i, bolonghon ma jolo saotik sipanganon i tagan so adong dope na mandai asa siharhar ni ladang jumolo mandai. Ai manang ise jumolo mandai, tusi do hapilingon ni pompang i. Siharhar ni ladang do sisopsop naigar sisobur na asom.\n5. Sibanggua ni ugasan.\nArtia: Sibanggua ni jolma, unang pangoli anak manang pamuli boru, manang mamandahon natua-tua di ari inon.\nMuda: Sibanggua ni horbo, unang manjalo manang mangalehon horbo di ari inon\nBoraspati: Sibanggua ni mas, unang mangalehon manang manjalo mas di ari inon, manggadis manang manuhor unang di ari inon\nSingkora: Sibanggua ni bosi, unang manjalo manang manglehon bosi di ari inon, manuhor manang manggadis unang di ari inon\nSamisara: Sibanggua ni eme, unang manggadis manang manuhor eme di ari inon, marsali manang pasalihon unang di ari inon\nAntian ni aek: Sibanggua ni tano, unang mangongkal manang manghali tano di ari inon, mandondon manang padodonhon tano unang di ari inon\nSuma ni mangadop: Sibanggua ni ulos, unang manglehon manang manjalo ulos di ari inon, manuhor manang manggadis ulos pe unang di ari inon\nAnggara Sampulu :Sibanggua ni napuran ,unang manjaha napuran di ari inon\nTolu hali sabulan pajumpang goar ni ari inon asing di tula, sipasidingon ma tolu ari di sada bulan banggua ni ari. Gari ugasan mago unang ma di ari inon.\nIa Pane Nabolon ima namanghangkam tolu desa, astuanna; Molo di Purba uluna di Utara ma ihurna (ihur ni pane i). Somal do didok halak ihur ni pane, ima na sai marsillam satongkin dung bot ari. Jala sai di pangholom ni bulan ma i najumotjot tarida. Songon pangurupi do i di halak namardalan borngin, ai marhite sian panghirdop ni ihur ni pane i gabe dapot do tarida lima dopa tu namardalan dinaholom.\nOpat hali do munsat pane nabolon dibagasan sada taon. Di bulan sipaha sada, dua dohot sipaha tolu di purba. Di bulan sipaha opat lima dohot sipaha onom di dangsina. Di bulan sipaha pitu ualu dohot sipaha sia di pastima. Di bulan sipaha sampulu, bulan Li (Lihu) bulan hurung di utara.\nMangihuthon pandok ni angka datu, ganup munsat pane nabolon, sai manjaga do na jumujung hunik, lumobi molo tarida langit marrara. Jala molo humolo-holo sada ina, pintor disungkun sibaso do naumbotosa manang didia pane. Molo soadong na umbotosa ditingki i, manuk namodomhon ma dibereng. Ai dang olo ninna manuk na modomhon mandopakhon pane, ingkon dihambirangna do manang di siamunna.\nHira munsat pane i, ingkon jolo di dalani do anak ni desa hinangkamna di sipaha natolu i, tarida do i sian parhusor ni manuk namodomhon. Naung dompak habinsaran hian manuk i olo do i gabe dompak angkola (dangsina). Disi ma diboto siradoti ari naung munsat pane, asa diboto padomuhon tu adop ni pane nabolon molo adong namanungkun ari tu ibana. Ai dang jadi dompakkonon ni parumaen ro pane, nang mangompoi bagas pe ingkon jolo munsat do pane asa mompo. Songon i nang tutuaek molo tongon dompak pane adop ni jabuna. Jala molo adong parumaen na baru ro, jala tongon dompak pane adop ni jabuna, manginjam jabu nama nampuna parumaen i, manang tu jabu na asing nama jolo di bahen paima sae robo-roboanna, sipata dipungka laba-laba sian lambung asa unang martaha tu pane.\nTONDUNG RAMBU NAONOM\nAdong do dua Bagian tondung na marpangguruan sian panggorda na onom, ima, tolu gotap do bonang manalu dilompit dua, gabe onom ma punsuna. Dipapungu ma punsuna naonom i, jala dipulos-pulos ma punsuna i. Molo sirang do bonang i, ima naung manjorot, molo tung partontangan do monang ma nabinorhatan i. Molo tondung tu partiga-tigaon do mangomo ma nabinorhatan i. Molo tandang pinadatu do dapotan ma hita laho tandang.\nAlai molo hea domu dua tu hambirang punsuna sada tu siamun, jagaon do parmaraan disi. Molo martontang do, nunga olo hona disi parbingkas. Molo tu siamun do domu dua, ingkon jolo sulangan ma ulubalang parjolo-jolo asa borhat. Dang sombu dope roha ni napinaborhat i disipanganon. Molo martolu suhi do bonang i di hambirang di saimun dipamangan ganup masisangkingan be, nunga talu napinaborhat i. Songon i ma jaha-jahaanna nang tu partiga-tigaon, nang laho tandang pinadatu.\nHumiak, hubaja, huhasap hudaupa, namamiak mambaja, mangasap mandaupa di badia ni guru, guru pinangguruan, guru parjolo guru parpudi. Tondi ni guru namangolu, badia ni guru namate. Hupio hutonggo hamu ale badia ni guru, dang na tumonggo mangan tumonggo minum, asa mangajari manuturi do hamu di tondung rambu naonom simonang–monang on. Sitatap na mandao sitailihon na mandonok on, gari taripar laut tinonggor ni simalolongna tolpus dolok tinailihon ni matana, sipaboa tondi mago sipaboa tondi mamora on.\nDatik margait halak ompung todung rambu na onom, tongka ho margait, datik margapgap halak da ompung tongka ho margapgap, datik manangko halak tongka ho manangko.\nNdada nahutedektedek on da ompung songon timbaho di onan hupangido-ido songon gambir di dalan. Natangkas huguruhon do sian badia ni guru sian sahala ni guru, di indahan sipailohot, lohot ma poda di ahu, di dengke tinuturan, tutur poda di ahu. Patiur ma songon ari parondang songon bulan. Ro sampuran na suksuk sampuran tu mandol batu. Haroaon ma di suhut parhangkungon ma di datu.\nDung sidung ditonggohon, dibungka ma tondung i, ima songon na tarsurat di ginjang i.\nDomu tu hata na di ginjang i do torsa na mandok: napinodahon asa poda napinollunghon asa pollung, naginuruhon asa parbinotoan, lapatanna, dang boi holan na binege-bege poda ingkon na tangkas ginuruhon do. Songon i do dohot pollung, dang boi asal baraksi dohonon, ingkon tangkas botoon hata Batak dohot lapatan ni hata Batak i, unang lipe natinujuna. sotung pultak tu suhulna, gabe datu mangan saputna (diallang binotona datu) ditaha pollungna raja .\nPANJUJURON MANGIHUTHON MAMIS NA LIMA\nDi Anak Tubu.\nIa disitualang ari na di ina ni tangan panogotina (mamisna ), molo baoa do na tubu i jala anak ni raja, banta (bangko), naboru do i, jala pasuruthon sian amana dohot ompungna, sibutuha meneng-eneng do i jala laga mangallang lasiak. Olo do i mangonjar amana manang ompungna, manang hahana, manang tinodohonna. Gumirgir do i sisada sabutuha. Ima nigoarna sisoluk halang ulu molo baoa. Molo naborua do i olo do i mangonjar tu inana, natalam bohina, jala na jojat butuhana. Molo boru gonggoman do manang napogos nampuna ari i, upaon ni parboru ma boruna.\nMolo di situalang arina, jala tongon di anggara lumobi di anggara nabegu, disitumudu panogotina, ima ari ni anak nabegu jala raja. Tu aek so ra mengge ma i tu ari so ra mabiltak. Sipultakhon barita ma i, jala dang sialang-alang baritana. Jala molo tung naung ditinggalhon habeguon dohot harajaon hian halak inon, horbo manurun ma inon mulak tu barana, tangke marung-rung ma i mulak tu songkirna, molo disijagoat panogotina (mamisna), ari raja ma i jala parhata tingkos, dang olo i manolon-nolon dang olo i margabus-gabus. Sitingkos ni ari do disi sijujur ni ninggor.\nBaoa manang borua pe i, dang jadi pasidingon i molo adong sipahataon molo dipapudi halak i hinorhon ni sogo ni roha, lao paleahon sangkap na, lam maribak ma parhata on i, jala molo dipapulik dongan tubuna halak sisongoni, lam tu lunsut na horjai, ai jolma namarsahala do napinapudina i. Ai tung so diboto halak ari partubu ni jolma si songon i, pintor diboto halak narihim di ari do na tubu di songon ni halak i. Molo dipapudi halak si songoni di sada lunggu manang horja, jala adong tongon narihim di ari di lunggu i, pintor di pinsang si boto ari do halak na papudihon i.\nAi tung tuloja na do halak na papudi jolma sisongon i partubuna. Jot-jot do dipapudi halak jolma si songon i partubuna, alana dang olo halak si songon i partubuna martahi-tahi, ai jolma na burju do halak sisongoni jala namanat, naso olo pajolo-jolo dirina.\nMolo situalang do panogotina, ima, ari ni najungkat jala siallang gana, sibondut tutu. Sai holan na mandaho do ulaonna jala ampot limut do hata ni halak sisongon i. Molo di anak ni tangan do panogotina, jolma siloja-loja do halak inon, parbarita so sungkunon do i, jala sai tubu do barita bahenon ni i sian dugul ni patna. Jala molo dipadomu tu ari, artia, artia ni aek, artianni anggara, ari paruma-uma (parburju-burju) ima naboti.\nSuma, suma ni mangadop, suma ni holom, ari ni simanggo-anggo jala si tullang-tullang hata naso mahap di tambena.\nMolo di anggara do, anggara sampulu, anggara na begu, tarlumobi molo anggara na begu huhut martomu tu panogotina, ari ni anak na begu ma i.\nMuda, muda ni mangadop, muda ni holom, parlambok manghatai jala bantana banta na boru. Ulaonna pe dang mulak ulaonna ulaonni naboru.\nBoraspati, boraspati ni tangkup, boraspati ni holom, sidua dua gondang na. Olo doi sipanggalang olo sipapangan mago, sitimbangan ma tu parmamis na lima.\nSingkora, singkora purasa, singkora maraturun. Golang-golang so tuk (sundat-sundat) tahina, olo doi parholit, olo doi maduma, alai dang ibana mangallang ni ulana (pinungkana). Molo naboru i, panggatti do mangallang pinungka ni i.\nSamisara, samisara purasa, samisara bulan mate jala toho di panogotina (mamisna) ari ni pareme jala parmas, napide (mamungka jala parbuas mangalehon).\nTula. Molo tubu di tula jolma, somalna sisada sabutuha ma ibana, ai tula somarangkup do i, alai sai adong do hinorhon ni saem didok. Ndang siduaan hata ni halak sisongoni, parhata sada doi jala natanda diadian. Sapala mamora, tung dipasuksuk do hamoraon ni halak sisongon i. Molo sapala raja i tung tandi do i sian donganna raja. Alai molo sapala runsur i tung songon parnangkokna i do parrunsurna.\nAlai sudena i, ingkon sitimbangon diari na tu panogotina (mamisna), alana sipata do maralo ari na tu panogotina. Jala dumenggan do partubu ni jolma dung salpu tula, jala laos adong do ari i ari ni jolma na raja, adong ari ni anak hinomit, adong ari ni boru gomgoman. Molo di hunti na so tandukna disarat na so ihurna, ima jolma na so umboto tambena. Angka ima sipatomu-tomu on ni sijaha ari.\nMolo di sijagoa (na so margoar) ari ni ugasan mago, tu ina ni tangan panogotina nungnga taripar handang ugasan i, na manangko siallang gana, maol jumpang panangko i alai jumpang do muse ugasan i nang pe naung taripar handang. Mas pe manang ugasan pangkean. Molo ringgit do (hepeng ) nang so jumpang pintor adong do hatop ganti ni i.\nMolo di anak ni tangan do ugasan mago di ina ni tangan panogotina jumpang do ugasan i.\nMolo di ina ni tangan arina di situmudu panogotina, ingkon jolo dipele do pangulubalang. Olo do i dapot olo so dapot sihuduson do mangalului i jala parbaba oga-oga situhason.\nMolo disitualang panogotina, mulak do ugasan i hatop. Ai halak na raja do namambuat, olo do nang paruma-uma, alai dang olo i manolon gana.\nMolo disijagoa panogotina, dang mulak be ugasani, nunga siallang gana namambuat. Unang maloja hu be mangalului.\nMolo di anak ni tangan do ugasan mago, olo do dang dapot olo dapot. Dapot panangko dang dapot ugasan. Ai ugasan ni namanangko dang adong sibuaton abulna. Molo pinahan do namago i, di sijagoa dohot di anak ni tangan do sihabiaran, lumobi molo mangaliat arina tu panogotina, nunga taripar handang. Alai molo di anak ni tangan panogotina jala dang pola mangliat, olo do tarhapit pinahan i manang magulang. Jadi dapot dope bangkena.\nSongon i ma hatorangan ni poda ni jomuk-jomuk, jala boi dope tamba i tuparbinotoan ni sipahan ari marhite sian naung tinuluthonna.\nJaha di sahit\nPadomuon ma mamis nalima tu pangaroda naualu, alai dang boi holan patik-patikna i pangguruanna, dohot do marhite nabinerengna dohot nabinegena uju dialapi laho borhat dohot mandapothon huta ni namarsahit. Ianggo parmamis nalima marpangguruan ma sian ari ni jolma tubu dohot ugasan mago. Alai diajari badia ni guru do datu laho manjaha sahit dohot mangubati (dang holan patik-patiknai be).\nMolo dompak purba do datu hundul manang jong-jong ,ro namangalapi ibana, mangolu do namarsahit i, alai godang saemna. Maroing ma datu i pamahirhon namangalapi i, pintor di raksa do disi hajolmaon ni namarsahit (nampuna gelleng i). Hata ni datu: a. Balganai sala binahen ni amana manang ompung na tu raja ni hula-hulana. Hatop sulangi hamu hula-hula muna. b. Nunga ditandingkon hamu baha ni ompumuna, ido namanginsombut dohot na manginona, jala pajong-jong hamu baha ni amamuna manang ompumuna asa malum namarsahit. c. Naeng ma jolo apusonmuna hoda (debata jinujung).\nJaha disahit dompak anggoni. Hata ni datu:Homitan ni huta namanahiti jala naung somal dipapele-pele hamu.\nJaha dompak dangsina. Hata ni datu: Nunga adong salam tu raja nisombaon. Ai alopan ni i, manuk nabontar paluaon tu parsombaonan i, sagu-sagu, pisang, ansimun, rondang,itak gur-gur. Ima di hatahon tu parsombaonan i.\nJaha dompak nariti. Hata ni datu:Begu ni namate mangangkat (na mate haholongan) mangido, jala namarsahit i nungnga gumodang tu hamatean.\nJaha dompak pastima. Hata ni datu: Nunga adong na mate dilanglang sian hasuhuton i. Jala adong hirim nabalga na so dipasahat tu namarsahit i. Begu (simangot ni ompuna pe naeng ma elehonna)\nJaha dompak manabia. Hata ni datu:Nunga adong namate maup sian hasuhuton i. Sapata ni anak nauli pe nunga adong sian ompu ni hasuhuton i. Palao sipaimbar ma halak inon jala papurpur sapata ni anak nauli, upaonna ma tondina dohot manuk namarhandang.\nJaha dompak utara. Hata ni datu:Datu bolon jala datu nahadohan goar sian ompu ni hasuhuton namanahiti. Jadi naeng ma jolo lehononna alopan ni i, lehononna ma dengke sampur diampang manang biang na martagan jala sunggam balanga molo naung magodang do na marsahit i. Alai molo dakdanak do, dengke sanjongkal manang tinutur-tutur pe boi do, sae do uma so binaboan, malum sahit so niubatan asal dipasahat hamu i, jala manjalo parhangkungon ma tu datu.\nJaha dompak irisanna. Hata ni datu:Nunga dompak desa namate, manang sadia godang pe saem dang tarambat be. Alai dang pola dipaboa datu inon i, haluaan ni hata do dibahen didokma: sae do uma so binaboan malum sahit so niubatan.\nDua Bagian tinuju ni hata on, sada hata natoho, sada haluaan ni hata.Ulpuhonna ma muse suhut i parpurpur sapata ni boru. Marmula sian i ma hata namandok, ”dang disaem ho hosam ninna” molo masalpuhu pangalahona tu hula-hula na. Molo datu naung marsahala boi do diraksahon sude namasa di hasuhuton i. Alai adong do bolat ni hasorangan ni hadatuon tu nasiar-siaran. Molo nasiarsiaran (namarjinujung) najinujungnai do marhata-hata. Alai molo marhite sian mamis na lima dohot panggaroda naualu do ibana manjaha diangkupi alatan todik lang-lang manang boa-boa ni sori matandang, ima niangkupan ni niidana dohot nabinegena jala diangkupi badia ni guru (na haguruan).\nPANGGURUAN NI HADATUON\nManang ise nanaeng mangguru hadatuon, tung so boi do i mangguru tu halak naleban ia sojolo tangkas ibana di ari, di bulan, di taon, di mesa dohot dilapatanna. Ia adong pe ditanda halak datu pangulpuk dang tangkas ibana patorang ari, bulan, taon, angka parjinujung do i, manang namarhasandaran. Astuannna, adong nasiar tu halak i.\nIanggo namargoar datu, ingkon diboto do jujur ni ari, bulan, taon, desa (mandesai) dohot manjaha bintang. Alana sian i do pangguruan ni “manuk diampang, panduduon dohot mangalahat horbo santi.\nDung tangkas diboto jujur ni sitombuk surik, ipe asa boi ibana manandanghon ari tumandangi ari, tumandangi bulan manandanghon bulan, tumandangi taon manandanghon taon, tumandangi bisa manandanghon bisa, tumandangi taoar manandanghon taoar. Lapatanna: ingkon adong Batahan ni hadatuon di ibana asa boi ibana marguru tu halak na leban mangambai na di ibana i. Ai molo so adong hian di ibana, olo ma ibana hona pogo manang hona rasun. Jadi ingkon tangkas do diantusi undang “undang ni hadatuon asa boi ibana marguru tu halak naleban. Ima torsa namandok “na garam di panggaraman nagurum dipangguruman, natangkas dihata-hata nasungkun diundang-undang”.\nIa namargoar datu ari, holan ari dope naboi sungkunon tu ibana (jomuk-jomuk ni ari), molo adong pe diboto ibana jaha-jahaan ni manuk dohot panduduon manang angka na asing, namartalian tu ari do i. Ai sai adong do pardomuan ni ari tu angka parbinotoan i sude. Datu ari namargoar datu parsiajar, ima sihabiaran ni datu tandang, ai ido na olo manulluk taha-taha.\nUmpamana: Molo manilik manuk gantung datu (manuk si toho-toho), adong ma di ida tanda ditaha-taha ni manuk i nasubang paboaon ni datu, manang na hona tu datu tandang i jaha-jahaan ditaha-taha ni manuk i, ima naolo mandok aha nanidok nion datu, gabe olo ma tarsonggot datu i dibahen halak sisongon i, ai dang managam hian datu i diboto nadilambungna i jaha-jahaan ni i. Ido umbahen sai lapik hata ni datu tandang natangkas marguru tu angka nahundul dilambungna. Marbona sian i do hata namandok: “situlluk taha-taha”. Ima naolo manulluk ulaon ni dongan nahurang denggan (naroa), naolo paurak jolma di hatoropan.\nHombar tu pangalaho dohot parbinotoan ni sada halak do diampehonhon tu ibana goar tohonan harajaon, hadatuon, haguruon dohot hatuanon.\n1. Datu Panusur.\nIa naginoaranna Datu Panusur ima, datu na patontuhon parhutaan. Ima parpeak ni jabu, unang disipak dolok, jala manontuhon harbangan dohot bahal ni huta. Datu Panusur do patariashon tu jolma na di huta i, unang gabe tu anak ni desa adop i jabuna (ima ginoarna mandesai jabu, huta dihot parikna).\n2. Datu Pagar Dohot Taoar\nSadalan do pagar tu taoar. Molo di boto pauli pagar nungnga diboto i pauli taoar jala nungnga diboto i manjaha manuk sitohotoho (hontas). Adong do deba sian datu pagar naboi maniop manuk gantung, ima manuk ni gora (parmusuan ). Indang sumbarang sitiop manuk gantung, marangkop habeguon do i dohot hasingalon, ai jolma sihosoman ni bariba musu do i. Jala molo margoar datu pagar ibana dang olo be i anggo tung tangkas paurak donganna datu. Sian sorta ni pandohanna do ibana ditanda datu tandang naung sahat ibana tu datu pagar (taoar). Ima torsa-torsa ni hata namandok “Dang jadi ajian napinagaran”, lapatanna, dang jadi paoto-otoon naniubatan jala nungnga godang diboto i pompang ni pangalaho .\n3. Datu Parsili\nIa datu parsili, boi do i hurang dipagar hurang ditaoar alai pande manggana parsili jala pande dohot manurungi parsili i. Sadalan do parsili tu sipaimbar, jala molo didok datu pagar dang hataoaran be, ingkon manggana parsili do jala palaho sipaimbar, alapan ma datu parsili.\nAla ni i do umbahen nang hatop dialusi jolma najolo molo adong najou-jou sian ladang, ai dihabiari sotung adong napalaho sipaimbar. Ai manang ise mangalusi pintor tusi do bali sahit ni halak napalaho sipaimbar i, Jala mansai maol do malum sahit molo na hona sipaimbar. Lapatanna, molo sahit rintik do sahit ni napalaho sipaimbar i olo do sai adong na rintik sahat tu pomparan ni namangalusi i. Ai nunga dijalo tondina sahit i\n4. Datu Pandudu\nIa datu pandudu ima, naung tangkas umboto ende-ende ni tunggal panaluan, raksa ni desa naualu namanjadi bindu matoga tung so boi do datu pandudu ia so tangkas di ibana tonggo-tonggo, ende-ende, gonsi-gonsi dohot pardalan ni bindu matoga i.\nAi adong do subang ni i tu datu laho manggorga bindu matogai, ai ndang jadi lilitan ni rambu na ibana jala ingkon boi do ibana puas sian pintu ni bindu matoga i.\nNang pe naung hea ibana mangalompas panduduon, sipata do dililit rambu na ibana, ima na nidokna bosi mangan sopuna, datu mangan saputna.\n5. Datu Parmanuk\nMolo margoar datu parmanuk, ima naung boi manjaha manuk diampang. Godang do datu naung boi manjaha manuk di ampang, alai sai adong do namarsisurungi hadatuon ni jolma manjaha manuk. Ai adong do deba parrobo ni manuk diampang i na asing sian na tarsurat dipustaha i. Nadeba ndang holan manuk i dijaha, dijaha do deba namasa ditingki parmanuhon i, pardalan ni jolma, soara binegena dohot pulung-pulungan pinaumbukna. Sipata do ro rumbung pulung-pulunganna sipata dang rumbung jala marbona sian i ma hata na mandok pamulung do oloan, astuanna nang hurang pulungan i, molo gok di dok pamulung i, naung gok do i di datu. Molo manuk ni na hol do songon i, sai gok didok pamulung nang hurang pulungan i marhangkung do datu ingkon tubu anak ni na hol inon.\n6. Guru Bisara\nIa namargoar Guru Bisara ima naung tangkas umboto mangalahat horbo santi guru bisara nama pusat ni namargoar hadatuon. Molo laho mangalahat horbo santi guru bisara, hundul dope nunga mulai ibana marende-ende dohot pargonsi. Jala pargonsi pe dang sumbarang pargonsi be molo pola tu horbo santi. Ai sude ende-ende dohot raksa ni datu i, ingkon boi buaton ni pargonsi i, ai molo so boi ditangkup pargonsi pandohan ni datu, pintor hona asup do pargonsi dibahen, suhut hona ulpuk dibahen datu. Ima alana umbahen sai serep pargonsi ni datu. Umpamana molo mandok datu: “Diboto ho do gondang nion”, molo ninna datu. “Huboto”, molo nina pargonsi nunga hona ulpuk pargonsi i. Mangupir ma datu, jala marende ma datu i laos diulpuk ma pargonsi i. Alai olo do nang datu diuji pargonsi nang pe hira soadong datu talu dibahen pargonsi. Songon on ma dibahen pargonsi manguji datu: Molo didok datu bahen ma jolo gondang ni on, hape dialusi pargonsi. “Nang so didok ho bahenonhu do”. “Bahen parsarune”, ninna datu i muse. “Dang mangkuling dope taganing”, ninna parsarune. “Bahen pandoali”, ninna datu. “Dang mangkuling dope taganing ai guru di partaganing do hami”.\nMolo so malo datu palua dirina, olo ma ngongong datu i. Alai molo naung tangkas marguru do ibana, pintor didok do tu suhut, “lehon jolo pangarintaran”. Dang tarjua pargonsi i be sopaluonna ai nunga ro peleanna. Marpardomuan do torsa-torsa namandok: “Molo ro gondangna, ingkon ro tortorna”. Lapatanna, maol do ditortori halak gondang (gonci) na so domu do tu rohana, jala maol do diula halak ulaon na so domu tu rohana (dang ro subutan ni rohana). Ido umbahen sai dipanggar datu suhut tu pargonsi unang sega do ulaon ni datu i.\nAi molo dipasuhar partaganing i palu-paluna i, olo do pipot datu i, songon i parsarune molo dipahorus-horus piltik ni sarunena i olo do pipot datu. Ido alana umbahen sai tardidok datu ende-endena tingki mandudu dohot mangalahat horbo santi songonon tingki hundul dope ibana .\nDidia lumban mu\nDilumban batu lumban nami\nMananti ma hamu\nMangalap datu dope hami\nMarsanti rea raja nami\nBahen ma jolo amang batara guru humundul partarias namalo, nang so pola hudok boi do dibotoho\nSitumbur ni bulu\nSidangka ni hopo-hopo\nNasobok songon ahu\nAu do mangaraksa\nGumodang do diho\nBahen ma jolo gondang ni pangalapi i.\nIa songon i logu ni datu i ingkon songon i do soara ni gonsi-gonsi i.\nNunga dibahen ho i amang pardoal pargonsi, Baen ma jolo gondang ni talitalion\nAmpe di pangubari\nJagar do simanjujung\nNunga dibahen ho amang bataraguru humundal partarias namalo, parindahan na suksuk, parlompan na tabo, bahen ma jolo gondang ni sampe-sampeon,\nUli do silinjuang\nBahen sanggul ni ampang\nNajagar do angkula\nLehonon sampe-sampe ni ampehon tu abara\nUmbahen mandok datu parindahan nasuk-suk parlompan natabo, didimpu do indahan dohot lompan tu pargonsi. Molo so didimpu indahan dohot lompan tu pargonsi nunga murak suhut i, jala mabiar ma suhut i ala hata ni datu i\nJadi dang sumbarang na boi mandok parindahan nasuksuk parlompan na tabo tu pargonsi holan datu do dohot parsinabul.\nDung sidung parhobasan di datu i, borhat ma ibana manggombar bindu matoga i, alai laho mangalangka datu i dang jadi dompakonnonna pane ingkon mangaransang do pane tu bindu matoga i. Ninna ma: Bahen ma jolo gondang ni bindu matoga on asa toga-togu amanta na marsanti rea bolonon.\nTurturan ni sunggapa\nJagar bindu matoga\nMangalit sian hambirang\nDion bindu matoga\nMula ni gorga na birong\nMula ni gorga na bara\nMula ni gorga na bontar\nMula ni pambira-biraon manjadi pambarbaron\nMula ni panguhiron manjadi panggorgaon\nHolit mula ni hamoraon\nBuas mula ni edang\nHasingalon majadi hatangkangon\nPanggalangon manjadi harajaon\nPaung ni irik-irik na so jadi pautangon\nUgasan lume na so jadi doboon\nTomu manomu-nomu na so jadi bajoon\nIma ni minaksihon ni Tuan Sori Mangaraja huhut digorga ma bindu matoga i, alai dang jadi lilitan ni rambuna ibana. Ingkon sian pintu ibana bongot, sian pintu ibana ruar. Dung sidung di gorga datu i bindu matoga i diraksahon ma dohot angka ula-ula na pinangkenai, ima: tangke, piso, tuhil, saoan, napuran, renteng ni manuk dohot na asing sahat tu tunggal panaluan (taringot tu ende-ende na di pudi pe pinatorang)\n7. Guru Sinaingan\nIa namargoar guru Sinaingan nunga padonok parbinotoan na dohot guru BISARA, alai gumodang ibana manjaha parlangtian dohot manangkal aji-ajian. Ndang pola dipasomal dirina manandanghon Hadatuon ai ditandangina ma ibana (TINANDANGAN).\n8. Guru Parpansaginjang\nSarupa do parbinotoan ni guru parpansaginjang dohot guru bisara, alai guru parpansa-ginjang dang olo tandang be. Gumodangnama ibana manurati angka pustaha dohot pature parbiusan, jala molo adong guru parpansaginjang di bius i dang apala olo guru bisara manandangi (mangalahat horbo) di bius ni parpansaginjang anggo dang guru parpansaginjang i namangido.\n9. Guru Siopat Pusoran\nUmbahen digoari guru siopat pusoran, nunga di ibana haguruon, hamoraon, habeguon dohot harajaon. Alai dang apala olo manandanghon hadatuonna dohot habeguonna tu luat ni halak, holan luatna do gumodang dipature.\nMansai godang do pandok ni halak taringot tu tuan adong na mandok lapatan ni tuan ala sai tu-an tu-an manang dang sonang di luatna.\nMangihuthon hata ni guru Bisara Baliga Simanjuntak sian batu nabolon pohan julu dohot hata ni guru Sinaor Tambunan sian Lumban Pea Tambunan tu Jos Pohan songon ondo: molo dung digoari ibana tuan naung hea do ibana marguru tu luat hara banua holing jala nunga adong parbinotoanna na so adong dope di luatna hinan. Natumangkas pataridahon ima tuan sori mangaraja, jala molo so diboto dope Hasingalonna barita ni Tuan Sori Mangaraja (habeguonna, hasaktionna, hamoraonna dohot harajaonna) dang digoari i naung haguruan (guru) di habatahon. Sude do guru bisara mamboto barita ni Tuan Sori Mangaraja ala ditingki ni Tuan Sori Mangaraja do mula ni parbiuson dohot horbo santi sahat tu parjambaranna.\nLaos marhite on ma pinagido tu angka dongan na ringgas manurat ugari ni habatahon asa gabe tangkas diantusi lapatan ni tektek mula ni gondang serser mula ni tortor siup mula ni tabas dohot angka namardomu tusi, asa horas tondi madingin pir to matogu.\nJuli 4, 2007 tanobatak\tAri Batak, Kalender Batak, Parhalaan, Sitombuksurik\n14 respons untuk ‘RUJI NI ARI BATAK’\nmauliate godang di hamuana gabe malo au otik marhata batak, jala horas ma di hita saluhutna\nJuli 17, 2007 at 5:15 am\nBah dung hujaha puang sude ruhut-ruhut ni habatakonon gabe songon datu ma iba,jala gabe boi manjujur ari,alai namanungkun majolo molo manjahaon gabe martongtang do tu hakristenon?\n@ parmitu teler\nBah boha do bahenon mandok hata tu na teler? 😀\nAlai nang pe songon i, alusan do sungkun-sungkun. Jaha hamu ma surat ni si Musa di Bibel na marhata Batak. Dang diorai mamereng partaonan manang manjujur ari. Toho do adong sekte na martongtang tu Habatahon, alai umbahen pinaandar pe Sitombuksurik, pataridahon hapistaran ni angka Ompu naparjolo i do. Molo dung tahilala umpistar hita, tabahen antong songon binahen ni Thomas Alfa Edison. Jala sungkunonhu do hamu, martongtang do hakristenon tu na pauli bom atom dohot nuklir?\nOktober 1, 2007 at 8:50 am\nM. S. Siahaan berkata:\nSongon marga Siahaan, bangga do ahu manajha artikelon. Komentarhu, luar biasa. Molo martaromobo hita, nomor piga do tahe hamu APk Bonar ? Asa ni boto majou manang na marbapauda mananag na marompung. Ahu, Hinalang nomor 14.\nManaon Sabar Siahaan\nOktober 23, 2007 at 11:35 am\nAhu no 15 sian Siboruon jala nunga marpahompu gabe Op. Tumitang goar panjouon alai di pardalanan do au nuaeng.\nOktober 28, 2007 at 7:47 am\nmauliate jala horas……..\nHoras ma dihamu dongan sahuta par Siboruon….\nIa ahu par Aekbolon do.\nMansai godang nabaru binoto, dung jinaha Ruji ni ari Batak on, sombu sihol manjaha pakket ni hata batak i. Anggiat boi dope nian jahaon angka naskah naasing tulisan muna. Mauliatema.\nEdison Tampubolon / Ama ni Adian.\n*** Berarti sahuta dohot amanta Bonar Siahaan (Op Tumitang)\nFebruari 29, 2008 at 4:37 am\nTu dongan balok par Aekbolon (Edison Tampubolon)\nDidia do hamu tahe nuaeng maringanan? Molo ahu tongtong do maringanan di Siboruon sahat tu tingki on.\nMolo adong tingki tongtong do manurat ahu,alai sonari mansai sompit do tingki di ahu laho manurat ala manuan jala manaba hau do ahu nuaeng di Siboruon. Huhatahon do tu angka dongan natinggal di Aekbolon asa disuan hau didolok namarbalokhon Sibodiala asa adong muse buaton ni angka generasi nadipudi. Jala dumenggan do unang dijalo bantuan sian kehutanan laho manuan hau asa boi hak penuh di masyarakat laho mambuat muse.\nHoras ma di dongan balok.\nMaret 12, 2008 at 9:04 am\nhalak batak do hita mauliatema\nBohado taringot tu jabu denggan do molo mandoppakkon mataniari?\nJuni 20, 2010 at 6:20 pm\nMalo do angka ompu mambahen nadumenggan…dang pola adong mambahen jabuna dompak mata ni ari, sai dompak dangsina manang dompak utara do, Boasa? a. dang sidompahon (aloon)mata ni ari binsar. b.asa boi hona las ni ari alaman sian manogot sahat tu botari gabe boi tongtong mahiang alaman dohot manjomur eme.\nJuni 23, 2010 at 11:11 am\nHape nolo halak cina manang na partiga-tiga sai diusahahon do manghadophon Mataniari usahana….bahadoi muse?\nJuni 25, 2010 at 9:56 am\nmauliate godang tu lae Bonar Siahaan ala ni pangkasion muni taringot tu ruji ni ari Batak , gabe lam tamba do pparbinotoanku nuaeng\nJuni 28, 2010 at 4:07 pm\nBernande Manalu berkata:\nJuli 18, 2015 at 3:23 am


Raja Napasang Simanullang Lumban Ri, anak siahaan sian Toga Simanullang. Tubu ni inanta Boru Nainggolan, tubu di Tano Bakkara, laos monding di Tano Bakkara. Mangalap boru sian Muara, boru ni hula-hula Sianturi ( bona ni onan), na margoar Nair Nauli Boru Sianturi. Manjalo pauseang sian hula-hula Sianturi ima na margoar Sawan Silinggom\nFalsafah Hidup ini Raja Napasang Simanullang Lumban Ri\nraja na berwibawa na singal\nraja naolo paulaean,\nsipaudut hosa loja, sipabosur na mauas, sipabutong na male,\nna sai tongtong sisada tahi, sahata saoloan tu pomparan ni ompunta sijujung harajaon\nJala on ma falsafah sian Ompunta Raja Napasang na so jadi lupahonon:\n1.sae do utang ni na pogos, alai anggo utang ni na mora dang sae.\n2.manat mardongan tubu, somba marhula hula, elek marboru (dalihan na tolu)\nHuta ini Raja Napasang Simanullang Lumban Ri\nRaja Napasang Simanullang Lumban Ri marhuta ma ibana di Sigeduk. Jala udaman ni dorbiana; mulai sian Sigeduk torus tu Sigaol-gaol, sahat tu Huta Bagasan sinuaeng, Desa Simangulampe. Sude pinggiran ni dolok, sian topi tao sahat rodi gingjang ni sapsap bire ni dolok, olat ni batu magulang.\nDi Sigeduk, dipajongjong ibana ma ruma ( jabu) dohot sopo. Hata ruma na disingkat (dipapendek) do i sian hata: ririt uhum mahotari adat lapatanna, dalihan na tolu. Jala hata sopo dipapendek sian hata : satahi olo pangomoan ondop, na marlapatan bersifat gotong royong manang liap (mangaliap)\nAsa hata ruma dohot sopo naung dibahas ompunta do i na jolo, hape nuaeng nunga mago ruma dohot sopo ( ruma batak dohot sopo parsaktian)\nParngoluon ini Raja Napasang Simanullang Lumban Ri\nSongonon ma parngoluon ini Ompuna Raja Napasang Simanullang Luban Ri. Mardengke, mangula tano, mardorbia. Adong do muara ni sada batang aek, ima Aek Sigaol-Gaol di Tao Toba dibahen ibana pardengkeanna. Disuan do disi Dengke Ihan. Dibahen do tanda ni dengkena i, dirusuk do hapi-hapi ni dengkena i dohot padang (induk ni dengkena).\nJadi anggo molo najolo godang do Dengke Ihan di Tao Toba. Hape anggo nuaeng dang adong be ihan di Tao Toba, nunga musnah di bahen jahir. Alai adong halongangan nihilala di tingki pestanta Tanggal 4 Juli 1988. Ala porlu Dengke Ihan pangkeonta tu pestanta i. Disuru do naposo laho mandurung tu pardengke-dengkeon ni Ompunta Raja Napasang Simanullang. Dapot do Dengke Ihan 7 ekor, laos i ma dipangke tu ulaon i, da halongangan ma i.\nMangula tano : mardarat (marladang) do Ompunta Raja Napasang na jolo di sekitar ni Sigeduk. Ala hatiha i dang adong dope hauma saba (hauma na maraek). Burju do ibana mangula, jala gabe na niulana, dang adong namanegai suan-suananna. Jadi toho do na nidok ni hata i :\npamuro naso mantan sior,\nparmahan naso mantan batahi,\ndi jolo sieahon, di pudi sipaenteon, di tonga-tonga siharungguan,\nparsolup si opat bante, parhatian naso olo teleng ,\nlaos manuan patik, manang ise naolo paimbar-imbar solup, papeol-peol uhum, manoro ma babiat tu tonga-tonga ini huta (na marlapatan ro ma hasusahan )\nMarcdorbia : asing do cara ni ompunta na jolo tu cara ni hita jolma sinuaeng. Najolo di udaman do dorbia, dang diparmahan i, disi ma manggagati ,disi ma maranahi. Asa boi do dang diboto nampunasa naung tamba, hape dorbiana (horbo,lompu,hoda). Dung pe dibilang asa diboto naung tamba. Hape anggo nuaeng diparmahan/ditambat do dorbia. Asa songon i ma Ompunta Raja Napasang Simanullang Lumban Ri (disapsap bire bire i ma dorbia i manggagati jala maranak)\nAnak ni Raja Napasang Simanullang Lumban Ri\nDua do anak ni ompunta raja napasang ima : Datumahuring Dohot Genderaja. Jala adong dua boruna ima : Anian, muli tu Raja Sinanti Marga Siregar, di Ria-ria Dolok Sanggul. Sumilla, muli tu si Huta Lobu Marga Lumban Batu di Pancur Batu Dolok Sanggul.\nAnakna nangkok ma sian Bakkara tu Hautulason (sibatumamak) Matiti\nPahompuna 4 i ma\nSahalak sian pomparanna on ( pahompuna on) dialap ompunta Raja Napasang mulak tu Bakkara sian Matiti (Hautulason) ima Ompunta Juara Sodompahon. Asa adong mangingani tano na pinungkana di Bakkara. Asa molo nibilangan sundut sian Ompunta Raja Napasang sahat tu na umposo 29 Juni 2013 nungnga adong 20 sundut.\nAsa mangihuthon sundut on nungnga torop sopiga pomparan ni Ompunta Raja Napasang Simanullang Lumban Ri marserak di desa na ualu. Anggiat ma ditambai Tuhanta hagabean, hasangapon, hatoropon ni jolma, hamajuon, sahala, sijamaon ni tangan di hita sude manang na didia pe maringanan.\nTags:Raja Napasang Simanullang Lumban Ri\n3 thoughts on “Raja Napasang Simanullang Lumban Ri”\nLardis Simanullang, Juara Sodompahon No. 14 17/09/2019 at 2:46 am\nTambai cerita ni biang nai Anaha…nga denggan be na binaen mon. Kembangkon ma torus da…mauliate\nToga 20/09/2019 at 6:17 am\nMolo Adong sumber ceritana, tolong berbagi ya Uda. Asa hutambai, mauliate\nVitus Polikarpus Surung Manullang 25/09/2019 at 1:14 am\nMolo adong info tambahan na melengkapi barita on, denggan ma surathon hamu di kolom komentar on, asa jelas tarida sian ise angka masukan na uli jala na denggan taringot tu barita on. Jadi kolom komentar on gabe artikel tambahan, na boi jahaon ni angka na ro tu website on. Mauliate.


Ise do Si Job? | Parsiajaran Bibel tu Dakdanak\nSi Job, i ma sahalak baoa na burju na manomba Jahowa. Tinggal di kota Us do ibana. Mamora do ibana jala godang keluargana. Diurupi ibana do na pogos, janda, dohot dakdanak na so adong be natua-tuana. Nang pe diulahon ibana na denggan, adong do sitaononna?\nSai diparrohahon Sibolis do ibana. Didok Jahowa ma tu Sibolis, ‘Diparrohahon ho do naposongku si Job? Ndang adong jolma na songon ibana di tano on. Ditangihon ibana do ahu jala diulahon do na denggan.’ Dialusi Sibolis ma, ‘Ala dipasu-pasu Ho do ibana jala dijaga Ho. Dilehon Ho do tano dohot angka binatang tu ibana. Alai molo dibuat Ho i, pasti ndang olo be ibana manomba Ho.’ Didok Jahowa ma, ‘Uji ma si Job, alai unang pamate ibana.’ Boasa dipaloas Jahowa Sibolis manguji si Job? Ala pos do rohana ndang na laho muba roha ni si Job.\nDiuji Sibolis ma si Job. Na parjolo, dibahen Sibolis ma halak Seba manangko pinahan dohot keledai ni si Job. Dung i, ro ma api manutung sude domba ni si Job. Ro ma muse halak Kasdim manangko angka untana. Jala godang do pangurupina na mate. Ro ma muse bencana na mansai ngeri. Tingki marpesta anak ni si Job, marumpak ma inganan i, gabe mate ma sude anak ni si Job. Mansai lungun ma roha ni si Job. Alai, tongtong do disomba ibana Jahowa.\nLomo do roha ni Sibolis asa susa si Job. Alani i, dibahen ma bisulon sude daging ni si Job. Hansit do i. Alai ndang diboto si Job boasa masa i tu ibana. Nang pe songon i, tongtong do ibana manomba Jahowa. Diparrohahon Jahowa do i, jala las do rohana tu si Job.\nDung i, dibahen Sibolis ma muse tolu baoa manguji si Job. Didok nasida ma, ‘Pasti na mangulahon dosa do ho, alai ditabunihon ho. Diuhum Debata ma ho.’ Didok si Job ma, ‘Ndang adong na sala na hubahen.’ Dung i, gabe dirimpu ibana ma Jahowa do na mambahen ibana susa, jala didok ibana ma ndang adil Jahowa.\nAdong ma sahalak na poso na margoar si Elihu. Sai dibege ibana do pangkataion ni nasida. Didok ibana ma tu nasida, ‘Sala do sude hatamuna i. Ummalo do Jahowa sian na taboto. Ndang diulahon Ibana hajahaton. Diida Ibana do sude na tabahen jala diurupi do halak na marsitaonon.’\nDung i didok Jahowa ma tu si Job, ‘Didia do ho tingki hutompa langit dohot tano on? Boasa didok ho ndang adil ahu? Mangkatai do ho, alai ndang diantusi ho boasa masa on tu ho.’ Mangangku sala ma si Job. Didok ma, ‘Sala ma ahu. Nunga hubege taringot Ho, alai saonari lam huboto ma taringot Ho. Ndang adong na so tarbahen Ho. Sala ma ahu.’\nDung salpu sudena i, dibahen Jahowa ma si Job sehat muse. Jala dilehon Jahowa do muse arta umgodang sian na parjolo. Ganjang do umur ni si Job jala marlas ni roha do ibana. Dipasu-pasu Jahowa do ibana, ala ditangihon ibana Jahowa nang pe susa. Olo do ho maniru si Job?\n“Nunga dibege hamu, martahan do si Job manaon hasusaan jala nunga diboto hamu songon dia Jahowa mamasu-masu ibana.”—Jakobus 5:11\nSungkun-Sungkun: Songon dia do Sibolis manguji si Job? Aha do upa na dilehon Jahowa tu si Job?\nVIDEO TARINGOT ANGKA BUKU DI BIBEL\nTaringot Buku Job\nSude na mangkaholongi Jahowa marsitaonon. Parsiajaran sian si Job paposhan rohanta, boi tongtong marsihohot jala patuduhon molo Jahowa marhadaulaton.


Laulau – DONALD HAROMUNTHE\nOppung Napabalgahon Ahu\nBoha kabarmu saonari?\nSahat tu sadari on dang hea lupa opung tu au. Goarhu pe sai tong do diingot ho, dang hea age sahali pe ho pilit manjou goarhi.\n“Presta ….!!! Rina …!, nunga ilean hamu babinta mangan?”\n“Molo mulak hamu sian sikkola annon, dapothon au tu kopi dah. Ia hunsi di ginjang ni jendela hubaen”, inna Oppung tu hami nadua molo naing berangkat hami tu sikkola. Marborat ni lakka do attong iba. “Holan na mangula torus”, inna roha ma di bagasan.\nDua ma hami dipagodang-godang oppung on. Apalagi au mulak pe tu huta so adong do pe huantusi manang aha. Molo kakakku si Rina nian nunga jumolo marseragam putih merah ibana andorang so dialap Oppung hami sian Jakarta, asa gabe Oppung ma naparmudumudu hami gatti ni natoras naung jumolo marujung manadikkon hami ianakkonna.\n“Gogo baen na manggula i. Asa adong hepeng lao parsibajum Natal dohot Taon Baru da, Era”, ninna Oppung Boru mandok hami nadua. (Somalna manjou “Eda” do Oppung Boru tu pahoppuna boru, alai ala di Humbang do turiturian on, gabe “Era” do inna”)\nBurju ni Oppung on tarida do. Dang hea hami hatinggalan sian akka dongan mangodang nami dibaen. Molo juppa Ari Minggu lao ma hami marsikkola Minggu dohot kakak. Sipata molo ringgas rohana, olo do ditaruhon Oppung Doli on hami. Alai molo adong do dongan dakdanak mardalan sian Maranthi sahat tu Sibuntuon, ima iananni gareja HKBP i, rap ma attong hami mardalan dohot akka dongan i huhut marnonang. Molo adong harumotting manang lau-lau, pittor marsigulut do attong hami mambuatsa. Molo niingot, seru hian ma attong. Mulak annon sian parMingguan, marmeam ma nian ulaon muse.\nOlo do nian sipata sogo roha. Tikki tabo-tabona martali goyang manang marsitabunibunian iba dohot akka dongan, olo do dijou Oppung Boru on.\n“Presta ….! Rina….! Lului jo babitta. Nunga lao ra tu porlak ni jolma an”, inna Oppung ma attong. Ikkon lao do attong iba hatop, so boi dang.\nJei, boi dohonon dang pola hea hami dipamanja Oppung songon akka dongan satorbangnami. Sai dipasingot do asa binoto lungun. Molo sala pe hami, dilibas Oppung do pakke lili. Molo songon na jorgang pe pangalaho manang panghataionniba, torus di dipasingot.\n“Molo mulak sikkola, loppa gadong da”, inna Oppung on ma dah tu au di sada tikki i. Kalas 1 SD dope au tikki i. Dang dope binoto mangula. Molo kakak attong nunga lao tu saba mandongani Oppung mangula.\nGoarna pe dakdanak. Uju i, “godang dongan marmeam, ima nian ulaon”, inna roha do.\nIa molo Oppung Doli so hea on mangalipat, nang pe mura muruk. Molo muruk ibana, pittor tarida ma attong suhi-suhi ni bohina i. Marlipat ma attong pardompakanna i. Ima na so tarhalupahon au sian Oppung Doli on. So hea ibana mangalinsing hami, sian na menek sahat tu naung gabe anakboru.\nSai sehat ma jala ganjang ma umurmu da Oppung. Atik pe so adong dope na boi tarbahen manang aha, tamba ni tangianghi.\nAgak maol do dapot poto ni Oppung Doli dohot Oppung Boru on. Holan on ma na dapot.\nPitu taon ma dung nitadikkon huta, dang dope hea mulak. Sihol ni roha i nian, tung i nama balgana. Molo martelepon tu huta, lalap ma holan na manukkun andigan rencana parbogason ni iba i. E tahe. Boha ma bahenon mangalusi.\nOppung, sehat ma hamu disi da, Oppung.\nPinature sian guratgurat ni si Presta Simamora\nPosted on June 7, 2017 May 21, 2020 Categories TuriturianTags Harumonting, HKBP Sibuntuon, Laulau, Maranthi, Oppung, Presta, RinaLeave a comment


laurenza sitorus22 November 2013 23.31Aku sampai sedikit Nangis baca Profil nya .Indonesia Butuh orang seperti Bapak BalasHapusTambahkan komentarMuat yang lain...\nHELA SONDUHAN Pinatorang majolo samborhos taringot tu hela sonduhan. Naginoaranna hela sonduhan, i ma sada baoa na sai tong-tong burju mangurupi sada ripe (keluarga) jala parroha tobok, haposan di parripeon i (keluarga i). Disuru ibana marmahan horbo, pinarmahanna sopar jala gabe hauma naniulana. Tung sura laho induk somangna i (majikan) marhuta sada, amanta i dohot inanta i, ndang adong nahurang dipangulaonna, sude do renta dibahen angka siulaon hinorhon ni hinaburju dohot hinabengetna. Somalna, anak sorang sian angka jolma nahurang hinaburju dohot hinabenget ni anak somang (pangurupi) napinatorang dison, ndang na manggadis gogo. Ala hinaburju ni anak somangna i, tubu ma roha ni induk somangna marhelahon ibana. Jala mamereng sude panglaho dohot pambahenon nauli, gabe maroha naunduk (mangunduk) ma boru ni induk somangna i, manjak hon baoa i gabe sinodukna. Dipio manang digokhon natoras ni boru i ma dongan sabutuhana laho paborhat boruna i dohot helana asa dipahuta boruna i tu huta ni paranak. Sude nasa namosok (biaya) dituhuk parboru do i, alai ulaon dijabu ma dipatupa (ndang marantaran na bidang marlobuan nagodang). Diparulosi parboru ma helana dohot boruna, i ma naginoaranna ulos sampe tua paboahon dohot pabotohon tu dongan sabutuhana naung sah anak somangna i gabe helana.Dongan sabutuha naginoaran olat ni ompu martinodohon do, dungkon diginjangna i digoari ma dongan tubu.Digoari do ulaon sisongon i ulaon manurun, ala sude (namosok) dituhuk manang dituruni parboru. Aut ro sungkun:?sungkun ni natorop dohot pangalambungi, ai boasa pangula-ulana i manang anak somangna i gabe diparhela? I ma nidok ni hata umpama; Aek na marhalisung tu aek na marhutobung; Tinogu ni palilung roha gabe tarjollung. BORU AMPUANMarragam do sialana umbahen diampu boruna, naginoaran boru ampuan. Mangampu lapatanna manjakhon di ampuan, abingan. Paampuhon, paojakhon. Hatorangan najempek: Dipamuli (dipahuta) ma boruna tu marga ni halak, umpamana tu marga Pakpahan. Nunga dipatupa ulaon unjuk, alai olo do ala hurang pandaraman ni hela dohot boruna di huta ni marga Pakpahan. Disada tingki ro ma simatuana i mangebati huta ni helana, dibereng ma pangabahan ni helana songon na humunurang, hape di hutana bidang dope tano siulaon dohot angka pandaraman. Gabe didok simatuana i ma; “Di hutanami ma hamu marhuta ai dumenggan do pandaramanmuna di hutanami, adong muse dope tano manang hauma siulaonmuna. Tung mamola pinang pe hamu nungga dumenggan adong dalan hangoluanmuna”, ninnama. Gabe marhuta di huta ni simatuana ma ibana, i ma naginoaranna boru ampuan. Napaduahon; olo do adong manang piga anak ni sada ama ndang tinggal dihuta, laho mangalului jampalan na lumomak (peningkatan hidup). Gabe marhuta di luat ni halak ma angka anakna i. Disada tingki marpungu ma pomparan ni natua tuana i anak dohot boru paurmaen dohot hela. Dibereng nasida mangaradoti angka arta natinggal dihuta dohot arta dibalian, songon i muse diangka ulaon namarragam pesta dohot ulaon naasing isara ni indahan liatan dohot ulaon odoran. Asa adong mangurupi natua-tua ni nasida manang diampuan ni hula-hulana. Nang pangidoan ni sijolo-jolo tubu di tonggona dipangidohon do sai tubu anak sipungka parik na so ra masursur, sijaga pintu julu siramoti pintu jae, natau sundung natau asang-asang manang gok dope akka namarlapatan tusi. MAHIANDUNaginoaranna namahiandu, i ma jolma naro tu sada huta ala ni porsuk ni parngoluan di hutana (hidup menderita). Laho ma ibana manopot huta ni halak naso adong hadomuan ni partuturan tu nampuna huta i, tusi ma ibana manandehon sigena (menompang hidup). I do umbahen adong hata Batak mandok; “unang sandehon sigem tu hau naranggason”, lapatanna unang laho iba manompang ngolu tu dongan nahurang. Paduahon, unang pinarguruhon ruhut dohot adat tu na so umboto adat dohot ruhut, ai ndang dapotan iba sian i.Manat do angka ompu naparjolo, dibahen do parjabuan ni namahiandu molo ro tusada huta alai martiang bulu do jabuna dibahen dohot dingding topas bulu dohot tarup ramba. Ndang dibahen jabu ni i martarup hadudu lumobi tarup ijuk. Sada patik do i diparhutaan patandahon ndang ala na adong partuturon manang ala ni hela ibana umbahen na ro tu huta i, holan namangalului ngolu siapari do ibana. Olo do mahiandu disada sada huta martolu taon, marlima taon, dungi pinda ma muse ibana tu huta na asing, tong mahiandu di huta i ibana mangurupi angka ni pangisi ni huta i. Ndang mardia imbar pangisi ni huta i diangka ulaon molo burju do jolma namahiandu na ro tu huta, dilehon do porlak porlakna, alai ndang diloas i manuan hau namarparbue dohot naboi bahen parhau (tanaman keras). Molo marujung ngolu ni halak namahiandu di sada huta pulik do dibahen udeanna, ndang dipadomu i tu parbandaan torop (kuburan umum). Ndang ala ni kasta i umbahen na dibahen angka natua-tua sisongon i. Dirajumi roha ni angka natua-tua do asa marpaniha, lapatanna panaekhon ma nian ngolu ni angka ianakhon ni jolma namahiandu. HINOMIT/NAHINOMITAdong do nahurang mangalapathon goar nahinomit. Boru manang pamoruan pe i, marhuta di huta hi hula-hulana ndang nahinomit goar ni i. Hula-hula pe adong do marhuta di huta ni pamoruan tong do ndang nahinomit i, ai manggorahon jambar pohu do huta tu pamoruan dohot tu hula-hulana. Tung dilehon pe sian jambar i tu nahinomit dohot tu namahiandu silehon-lehon do goarna .Hatorangan najempek: adong ma di sada huta raja namora jala natarbonggal, pangabahan nabidang, parjampalan nalomak. Asa adong dongan bahen pangurupi di ibana mangaramoti artana, dilului ibana donganna mangaramoti artana i. Dipillit ibana ma baoa naboi sipangasanghonon, isara ni parmusuon dohot pargolat-golatan. Dipangolihon do hinomitna i, tu boru ni marga na asing asa unang gabe margoar ibana muse boru ampuan. Dipatongon, parjabuanna tartungkan harbangan, molo adong jolma ro tuhuta i ibana ma parjolo dapot, jala ibana ma parjolo mangaroi jolma naro i. Molo barita nadenggan do harorona, ibana ma jumolo padas hata tu raja ni huta i.Taringot turuhut ni parhutaon dohot parjabuan sappe tu ruhut ni nahinomit dohot namahiandu, diruhut parjabuan, holan paboahon hinaimbar ni harorona do. Olo do marsundut nahinomit di sada huta asal ma denggan palilung dohot pambahenanna. MAISOLATMolo naginoaranna maisolat, i ma namanopang tu jabu ni dongan na sahuta paima di pature jabuna. Maisolat, lapatan na manompang satongkin, dang sigarar ongkos ni jabu namangingani jabu molo maisolat do ibana dijabu i. Halak nabaru marhasohotan pe boi do dipajae natorasna tu jabu paisolatan paima dipature balebalena, alai molo tu jabu ni ompungna do anak napinajae ndang digoari i maisolat. Marsajabu do didok manang sajabu dohot ompung na, ndang mardongan sajabu, ai nanidok na mardongan sajabu namardongan saripe do i. (suami istri). Molo didok dongan sajabu ni ama ni adui, i ma paboahon tunggane boru ni amaniadui. Molo didok parhalangulu ni nai adui, i ma paboahon tunggane doli nai adui.Alai molo dung holang, nunga diginjang ni ompu martinodohon jabu naniingananna i, i pe asa digoari paisolatan (maisolat). Molo adong tiris tarup ni jabu paisolatan manang dingding sisolatan, ndang pola sipaboaon ni namangingani jabu i tu nampuna jabu, tung disoloti ibana pe, ruhut na hot do i molo niinganan sada jabu, boi do i diparetonghon tu parjabu. Molo marsadajabu pe anak manjae dohot ompungna, masitutung tataringna do didok nangpe sada tataring. I do umbahen didok marhudon panjaean martalaga olat-olat, adong batas-batas ni namarsadajabu. BORU NAGOJONGIa naginoaranna boru nagojong, ima naung adong marlima sundut dihuta ni hula-hula, nasai tongtong hongkop diangka ragam ni pambahenan mangkhorhon hinauli dohot hinadengga ni na marhulahula-marboru. Hulahulana pe panambornambori do di ulaon ni pamoruonna jala pamoruan mambahen hinaiang di hula-hulana. Molo dung adong marlima sundut pamoruan di huta ni hula-hulana jala nunga dibereng raja naung boi dinasida raja parsinabul, adong panambori huhut torop pomparan ni boru i, ipe asa dilehon manang diampehon tu nasida boru nagojong. Dilehon hula-hulana i ma parhutaan ni pamoruanna. Diparik do huta nasida i, jala disuan do hau dohot bulu hombar tu ruhutruhut ni parhutaan di luat i. Disulangi ma angka hulahulana, dipasahat piso-piso manang panombaan ni uhum tu hula-hulana. Diririt ma goar ni huta ni boru nagojong i hombar tu dos ni roha ni namarhula-hula-marboru, i ma naginoaran ni halak Batak Ruduk Huta. Somalna nabinereng, lumban do dibahen goar ni huta nasida. Boi do lumban goar ni ompu, boi do lumban marga, adong mambahen contoh lumban ginabean, ala digabehon hulahulana parhutan nasida i.Molo adong ulaon horja diluat i nunga sijalo jambar pultahan boru najogong, sijalo panambori do partubu ni horja i manang huta i. Boru najogong manjujung baringinna (otonom) do diparadaton. Adong do disada huta manang luat naung timbo sundut ni pamoruan dihuta ni hulahulana. Tung adong pe sian nasida torop marhaha maranggi pintor laho tu pangarantoan, gabe tinggal ma di huta ni hulahulana i nasida maropat ripe, ndang diparboru nagojongkon ala dietong raja do ndang suman boru nagojong molo so adong raja parsinabulna dohot sapanamborna. Tung dilehon pe parhaumaan dohot parjabuan ni nasida, ala adat do di halak Batak molo diampuan ni hulahula boruna ingkon do lehonon parjabuan dohot parhaumaan, i ma naginoaran na boru napinajae, lapatanna, marharoroan sian hulahulana panjaeanna.Adong namandok, molo binereng arsamna dohot sampilpil, songon i muse angka suman tusi namargoar duhut, sarupa do berengon. Lumobi muse didok muba huta hape molo pinarrohahon huta dohot huta holan parik do holang holangna, hauma manang dalan. Pintor muba do paradatan disi ?. Mangihuthon hatorangan ni natuatua naboi ditomu roha, di loloan parbiusan do i dirangrangi huhut dirimangi, ai ndang na lomo-lomo ni sahuta paojakhon paradatan dohot parjambaran, Alai molo asing parbiusana ipe asa adong muba paradatanna, i pe molo pajonok do parbinsaran ni sadasada bius, dohot bius najumonok, jumonok do paradatonna dohot parjambaranna. Alai nunga tung mansai leleng na so adong be hea dipatupa loloan parbiusan, holan holan goarna nama na tabege. Tung adong penuaeng on naginoaran Tongo Bius, holan di loloan nama tabege, ndang na loloan parbiusan i. Songon i majolo sinurathon samborhos sian ugari ni halak Batak Toba. Molo tung adong pasintak patebur songon sabe-sabe ni na hurang malo, pauk-pauk hudali pago-pago tarugi natading taulahi, nasega tapauli. Horas tondi madingin pir tondi matogu Lapatan ni hata 2 5. UDOAN: Ima hata napaboahon haporsuhon. Molo didok haporsuhon i ma sitaonon na umborat. Di Bahasa Indonesia didok penderitaan luar biasa. Langka diderita manusia. Deba sian hata udoan i, sinurathondo dison: Sinuruk simaromburDi tingki ngali ni ariTaonon nama sudena iNunga ro soroni ari Nunga tunduk baoadiSongon lombu jailon iSongon anak ni manukNasiok-siok i Ndang be tarrarikkonBulusan ma nirogohonNdang na tarandungkonBulusan ma hinasiphon Bulan sada bulan duaUjung taon bulan hurungGabe dongan do maluaGabe iba do tarhurung Asa nunga nalnal angka hata sidohonon di antaran nabidang, loloan na godang. Na laos digoari mangajana parunjuhan. Mangajana lapatanna: ulaon las ni roha niadopan ni raja-raja na tarbonggal. Maujana : lapatanna ulaon uju hamatean, dos naung saur matua dohot maulibulung. Ndang talup pajoloon jolma na so tasak martonga ni mangajana dohot maujana, asa renta siulaon, jala sotung mamboan haurahon tu pangisi ni luat. Poda ni sijolo-jolo tubu: Mantat haiangon ni luat do pambahenan ni na pantas marroha, mantat hahaurak ni luat do pambahenan ni na hurang roha. Pungga lonong do poda i di tonga-tongani Batak Toba. Ala nunga margeleran gabe Raja Pinajolo. Ai tung jolma siparengkelan pe, nunga jotjot niida gabe Raja Pinajolo, proses devide et impera pinatupa ni penjajah, binahen ni Raja Bond Vreeniging.Angka na saulaon dohot sajambar gabe mabola. Masa ma manoro jambar ni partubu nametmet, dohot na masipaduruan di ulaon. Angka bala gea di luat, gabe i nama pajolo dirina. Gabe godang ma mangihut-ihut songon simalolong na hansit, mambahen patik, adat dohot uhum mandaodao. 6.UMPAMA NI PANGANDUNG: Ima najotjot binege di tingki masa sitaonon dinamatean. Halak namalo mangandung jotjotan do marhite angka umpama diandunghon. Nang pe so haru marrupahon ardang i digoari do umpama ni pangandung. Tudosana; Nunga songon jarojak tarunjalSongon tandiang hapuloanBinahen ni sitaononNa so ada tudosan Nunga tundukSongon lombu jailonSongon anak ni manukNa so tumanda eatan Jagaran hundulSongon panghulhulanJagaran jongjongSongon pangunggasan Sungkot so na ginjang ahuPonjot so nabolon iAut binahen ni ginjanghuBoi do paunduhonhiAut binahen ni bolonhuBoi do pajorbingonhiPonjot ma pangarohaingkiDi si ulubalangari Molo tajaha manang tabege angka umpama ni pangandung, gumodang do diandunghon ponjot ni sitaononna. Binoto do parsorion ni halak Batak sian hata ni andungna. Najolo masa do dapotan upa pangandung.Hatoranganna: Adong ma di sada huta natua-tua nagabe jala namora, didok ibana tu angka namalo mangandung, andunghon ma jolo hubege dohot dibege angka dongan taringot parsorianhu dohot tutur ngolungku. Molo hona do tu roha ni natua-tua i dohot angka naumbegesa, dapotan ma ibana upa pangandung. Somalna di tingki sahit matua do masa sisongon i (sahit panggir-giron). 7. UMPAMA NI AMPANGARDANG: Ardang bahasa Indonesiana, sanjak. Alai molo digoari umpama ni ampangardang, palengen-lengen pinggol, patabo-tabo begeon do i. Somalna halak parende do jotjotan dohot pangaririt naginoaranna ampangardang. Ampa (bijak), alai unang adong ardang natarsubang. Asa boi dibege na marbao. Nunga adong sinurathon di jolo umpama ni ampangardang, alai tinambaanma jolo samborhos nai. Bulung hariaraMarpitor-pitor ho naarianBoru ni datulang, sian dia ho narian Ndada sian dia, sian pansur paridianPaias-ias bohi mandapothon si pariban Naung sampulu pituJumadi sampulu duaBoruni datulangBeta hita mangaluaLua-lua sadariBahen hita muba-ubaRiburpe onan pasarRumiburan hita nadua Ansingsing ansisingManang imbalo-imbaloPadenggan parhundulmuNunga ro manopot ho Nunga limut-limutonPansur so pinaridianNunga lungun-lungunanSi boru so pinangkulingan Angka si songon i ma ginoaranna umpama ni ampangardang, alit tusan alit tuson. Alit maralitan ndang tihaan nasida. Molo ardang naonom nari natangkas do i diramu mangihuthon parngoluan ni halak Batak. Ardang nalima nari pinatorang pe di sada buku muse, raksa dohot ruhutna (penjabaran dan penguraian). BORAS SIPIRNITONDI Boasa didok halak Batak boras sipirnitondi? Jala sude do boras na gabe sipirnitondi? Hatorangan najempek sian angka natua-tua. Tung godang pe sinamot ni halak (artana), adong horbona, lombuna, serena, dohot artana marragam-ragam, ndang na boi na gabe sipanganon siapari, ingkon jolo gadison do i jala tuhorhononhon tu boras, ala boras do sipanganon na manongtong di halak Batak. Ndang songon angka na asing, boi sagu dohot jagung parbalanjoan nasida. Tung adong pe sampulu solup nari dipeop boras dijabuna nunga hotir roha ni parjabu i, atik tung adong ro angka tutur so sian panagaman manang tompu adong pesta ni angka dongan. Di naujui godangan manduda tangan dope nasida, nang pe naung adong losung aek dohot gumpar.Dipasuhi nasida do boras botana i, ima muse diosas nasida. Molo adong pesta di halak Batak dibahen ma tu pinggan dipadomu dohot angka donganna songon naung tarsurat ditingki pesta unjuk i. Disahalahon raja do (disahalahon lapatanna ditangianghon tu Mulajadi), ipe asa margoar sipirnitondi. Tung godang pe boras di angka partiga-tiga, ndang digoari dope i sipirnitondi.Siingoton: Molo manjomput sipirnitondi tu naniupa do parjolo jomputon, alana ibana do umbahen dipatupa ulaon i. Ipe asa tu namanjomput i, dungi disaurhon ma muse tu natorop. I ma namargoar parbue liat-liat asa liat gabe, liat horas. RUDUK MARGA Dung sahat Daeng Sumerham dohot tunggane boruna Deang Parujar tu Pulo Sumatera on digoari nasida do pulo i, Pulo Morsasudera. Morsa lapatanna luat naso tumanda api. Sudera lapatanna, jolma na lea, namarimbulu-imbulu. Digoari ma jolma na jinumpanganna i Leso, lapatanna, siasian. Torop do nasida ro sahat tu pulo i na ginoaranna Onang Oning Sumerham, ai namambuat goar ni ompuna do Daeng Sumerham.Pinatorangma jolo taringot tu Onang Oning: 1. Ompung2. Bapa (among) dohot inong3. Anak dohot Boru4. Nini dohot Nono5. Ondohondok, indihindik6. Onang, oning Jadi molo piningkiran sian tarombo i, boi do botoon torop nasida sahat tu Pulo Sumatera on. Ima gabe naginoaran na halak Batak (Bangso Batak). Parbue ni hau tombak dohot urat natata do sipanganon ni halak Leso i, sabuk sian laklak ni hau do abitna, ramba-ramba do jabuna, dipajok di toru ni hau nabolon. Angka boru-boru nauli ni halak Leso ditangkupi ma i bahen ripe ni nasida, gabe sobu ma parbadaan di Batak tu Batak, holan pagulut-gulut boru ni Leso. Halak Leso pe marhansit ni roha ma deba, ala gogo manangkupi dibahen boruna, maporus ma nasida tu tombak longo-longo.Unang lam tu sobuna parmusuon di halak Batak ditingki ni Daeng Marajo, i ma Raja Simarimbulu Bosi Paduahon, sude nasa na mambuat boru Leso, asa dipaampuhon be tu hula-hulana, unang rundut, jala sampur partuturon tu halak Leso. Jadi marningot sian i ma sahat tu sadarion molo adong anak ni halak Batak mangalap boru ni jau dipaampuhon tu marga ni hula-hulana. Ima naginoaranna Ruduk Marga Lapatan hata ii TINTIN MARANGKUPDi tingki parunjuhon dipasahat parboru dohot paranak ma jambar ni tulang ni pangoli, adong na manggoari tintin marangkup. Ndang binoto manang sian dia mula ni hata i. TINTINNaginoaran tintin ima sada tanda. Di halak Batak pe masa do tintin situalang. Molo mangaririt najolo anak ni raja, dipatopahon ma tintin na gabe tanda hata. Di dirumbuk ma i tu jari situalang, dung sidung dipasahat ma i tu boru na niriritna i. Angkup ni i dilehon ma hepeng asa adong lehonon ni boru na niriritna i tu donganna sapodoman.Hata panandaon na ro do i sian hata “tanda”. Ianggo najolo mansai godang do hata panandaon di angka na naeng marunjuk, ima tanda rupa. Dipatupa ma i marhite na pajumpang di dalan, di onan manang di hauma dohot di pargadongan. Tanda sian jabu; ima panghat


Jesus, Parmahan na Burju | Hangoluan ni Jesus\nParmahan na Burju dohot Handang ni Biru-Biru\nTARINGOT TU PARMAHAN NA BURJU DOHOT HANDANG NI BIRU-BIRU\nTingki mangajari Jesus di Judea, dipaboa ma sada tudosan taringot biru-biru dohot handang. Mura do on diantusi angka na manangihon. Olo do ra gabe diingot nasida hata ni si Daud na mandok, “Jahowa do Siparmahan ahu, ndang tagamon hurangan ahu. Dipatongon do ahu tu jampalan angka na lomak.” (Psalmen 23:1, 2) Didok si Daud do muse, “Beta hita manungkap dohot marsomba, marsinggang ma hita tu jolo ni Jahowa, Sitompa hita. Ai Ibana do Debatanta, jala hita bangso pinarmahanna.” (Psalmen 95:6, 7) Songon biru-biru na di bagasan punguan do halak Israel.\nParjanjian Patik ni si Musa do na manogu-nogu parngoluan ni nasida, dos songon “biru-biru” na di bagasan “handang”. Ala adong Patik i, ndang dohot be nasida mangulahon na jahat songon bangso na asing. Alai adong do deba halak Israel na mangulahon na jahat tu punguan ni biru-biru ni Debata. Jesus mandok, “Tutu do na hudok on tu hamu, manang ise na masuk tu handang ni biru-biru ndang sian pintu, alai manjangkit sian tembok, panangko do i jala pangarampok. Alai manang ise na masuk sian pintu, ibana do parmahan ni biru-biru i.”—Johannes 10:1, 2.\nOlo do ra gabe diingot nasida halak na mandok dirina Messias manang Kristus. Songon panangko jala pangarampok do nasida. Alani i, ndang ihuthonon ni halak Israel nian nasida, songon na nidok ni Jesus:\n“Bungkaon ni panjaga ma pintu tu ibana, jala begeon ni biru-biru i ma soarana. Ai jouonna do ganup biru-biruna jala togihononna ma i tu luar. Dung diboan ibana kaluar sude biru-biru i, mardalan ma ibana di jolo ni angka biru-biru i, jala diihuthon ma ibana, ai ditanda do soarana. Ndang olo angka biru-biru i mangihuthon halak na asing, alai lari do angka biru-biru i sian halak na asing, ai ndang ditanda soarana.”—Johannes 10:3-5.\nDos songon panjaga pintu do si Johannes Pandidi. Songon punguan ni biru-biru do halak Israel jala Jesus do na ingkon ihuthonon ni nasida. Angka halak na di Galilea dohot na di Judea do na songon biru-biru na mananda soara ni Jesus. Alai, tudia do “togihononna” nasida? Jala aha do labana mangihuthon ibana? Sungkun-sungkun do deba na manangihon i, ai “ndang diantusi nasida na nidokna i”.—Johannes 10:6.\nDung i didok Jesus ma, “Tutu do na hudok on tu hamu, ahu do pintu ni biru-biru i. Sude halak na mandok dirina parmahan na tutu asing ni ahu, panangko do i jala pangarampok, jala ndang ditangihon angka biru-biru i soara ni nasida. Ahu do pintu i, malua do manang ise na masuk marhite ahu. Masuk jala kaluar ma ibana jala dapotna ma panjampalan.”—Johannes 10:7-9.\nAjaran na baru do na pinaboa ni Jesus. Diboto na manangihon i do ndang ibana pintu ni parjanjian Patik, ai nunga adong i marratus taon na salpu. Alai na laho “togihononna” do biru-biru i tu handang na asing. Aha ma gunana?\nDidok Jesus ma muse, “Anggo ahu ro, laho pangoluhon angka biru-biru i do asa dapotan ngolu na saleleng ni lelengna. Ahu do parmahan na burju i. Dilehon parmahan na burju do ngoluna humongkop biru-biruna.” (Johannes 10:10, 11) Jala dipapos ma roha ni angka siseanna, “Unang ma hamu mabiar ale punguan na metmet, ai lomo do roha ni Amamuna mangalehon Harajaon i tu hamu.” (Lukas 12:32) Sasintongna, “punguan na metmet” ma na laho ditogihon Jesus tu handang na baru, asa dapotan “ngolu na saleleng ni lelengna”. Pasu-pasu na balga do on di nasida!\nAlai didok Jesus ma muse, “Adong dope biru-birungku na asing na so sian handang on jala ingkon dohot do angka i boanonku. Tangihonon ni nasida ma soarangku, gabe sada punguan ma nasida jala sada parmahan.” (Johannes 10:16) Ndang sian handang on ‘biru-biru na asing’ i, alai sian handang na asing do. Ndang sarupa handang ni nasida tu handang ni “punguan na metmet” na laho dohot tu Harajaon i jala ndang sarupa na tinuju ni nasida. Alai rap mandapot laba do nasida sian tobusan ni Jesus. Didok Jesus, “Dihaholongi Ama i do ahu ala hulehon do ngolungku asa jaloonku i muse.”—Johannes 10:17.\nAlai godang ma sian nasida na mandok, “Na sinonggopan ni suru-suruan na jahat do ibana jala nunga rintik ibana.” Nang pe songon i adong do na olo manangihon jala mangihuthon Jesus, i ma Parmahan na Burju. Didok nasida ma, “Ndang hatahonon ni na sinonggopan ni suru-suruan na jahat songon i. Ai boi ma bahenon ni suru-suruan na jahat marnida halak na mapitung?” (Johannes 10:20, 21) Maksud ni nasida, i ma tingki dipamalum Jesus na mapitung sian na tubu.\nAha do na diingot halak Jahudi tingki didok Jesus taringot biru-biru dohot handang?\nIse do Parmahan na Burju jala tudia do angka biru-biru i togihononna?\nPiga punguan do biru-biru na mangihuthon Jesus?


Huta Hatubuanku Simanare (seminarium Sipoholon) | Moryaritonang's Blog\nHuta Hatubuanku Simanare (seminarium Sipoholon)\n24 Januari 2010 pada 4:05 pm\t(Uncategorized)\nMolo adong sada manang na piga halak manaringoti simanare (seminarium) sipoholon. Intor hira na digoit do roha ala huta hatubuan ni iba do disi.\nia huta simanare on mulai dung sorang iba tu portibion tung godang do si ingoton sianon. Ala ditikki metmet do pe iba, sai diboan natoras boru do iba tusi , ala hatihai Inong mangajar sikkola pertanian do anggo tikki i disi. jala molo saonari sikkola pertanian i nga diganti be goarna gabe SMEA 2. na niuluhon /kepala sekolahna disi Bapak S.Hutabalian, ibu pardijabu boru Hutauruk.\nditikki marumur 10 thn nabaruon, sanga dope niingot lapangan atas seminarium sipoholon i , dibahen gabe inganan parbolaan ni angka dakdanak dohot naposo, jala molo saonari dang dipakke be lapangan i gabe inganan parbola, molo saonari di tonga ne lapangan i nga dipajonjong sada Jabu/bagas, jala didok nabaruon gabe inganan parsiajaran/perpustakaan umum.\ndi seminarium sipoholon adong do manang na piga parsikkolaan.\n1. Sikkola Pandita\n2. Sikkola guru huria\njala sude sikkola i masijonok-jonokan do anggo inganan na. holan sikkola pandita do dohot sikkola guru huria do songon na holang sian na tolu parsikkolaan i.\nmolo ni parateatehon do nuaeng, seminarium sipoholon/simanungkalit on nunnga godang be nian anggo naung maju akka ianakkon na. nga godang be naung kuliah tu luar kota. molo di kota medan naung mahasiswa nungnga tung godang be. nang pe unggodang partani natua-tua i, sai dihancit-hancitton do pasingkolahon anakkonna. ima sada pasu-pasu naung dijalo ni ruas na adong di simanare manang simanungkalit sian Tuhan i. tung mansai las situtu do roha mamereng akka natua-tua na adong di simanungkalit on, ala adong sada prinsip ni halak batak na mandok “Anakkon Hi Do Hamoraon DI au” umbaen ala ni ido, gabe berusaha sude angkka natua-tua na adong di simanungkalit mambaen anakkonna marsikkola timbo-timbo.\nnang pe nidok godang naung maju angka naposo sian simanare/simanungkalit on, tong do adong nahumurang molo sian pribadi ku sandiri, ima angka doli-doli naung unggodang di kode tuak sian na mangurupi angka natua-tuana (angka na somarsikkola ), uli nai nian molo dung mulak sian HAUMA baru lao marlapo. alai songon Sahalak mahasiswa iba tung biar do roha lao pasahat naso uli i tu angka natorop, denggan ma nian molo “pangula ni huria ma na manegor i”. asa undenggan pasahatton tu angka doli-doli i, molo songon iba naposo pasahatton i olo do ra gabe tubu parbadaan.\njala makkirim do roha tu joloan ne ari on, asa anggiat nian boi undenggan akka parniulaan ne sude masyarakat na di simanare/simanungkalit asa boi nian hutattai gabe tempat wisata rohani jala sada huta sejarah ni parhuriaon namamboan haluon tu hita . ala sada sejarah ni HKBP do anggo seminarium sipoholon on.\njosevia munthe said,\n28 Juli 2014 pada 8:54 pm\nKariman Manungkalit@ mauliate ma ampara doli,,tung denggan do hujaha isi ni surat mon,,,nian dirohakku pe tung massai setuju ma au disi…alai,,molo adonh do nahurang denggan dibereng ampara,,dang sala pasingotton tu nadenggan ampara, asa tumajuna akka naposottai..\nMauliTe.. sian Pusat..\n25 Agustus 2014 pada 12:33 pm\nMauliate Ma di Tuhan nang di Comentar muna on ate amang, las situtu do roha adong na mengomentari, nuaeng dung mardalan hampir 4 tahun Curhatan ni pikkiran kon adong do hape na merespon. nungnga be nian akka mangaratto deba doli-doli i jala nga ummoru be nian, na gabe sahit na baru, ima gabe akka Amatta ma na malas mangula. Molo boi nian ate diboan ma di tangiang setiap ari minggu asa anggiat tu dengganna.


TEMBOK JERIKO – Dakdanak Sikola Minggu | Bakti J Situmorang\nTEMBOK JERIKO – Dakdanak Sikola Minggu\nSai baliga binaligahon, barita do binaritahon.\nMangajari sikola minggu ma sahalak parsikola pandita toho praktek lapangan di huria Judika. Adong ma sada sungkunsungkun dipatupa tu sikola minggu i. “Hamu angka dakdanak!” ninna, “Ise do na mangarumpakhon tembok Jeriko !?” Sip ma sude singkola minggu i. Sip sude, ndang dung dope huroha diboto nasida barita i. Asa hira na mandasor dihilala ibana, disungkun ma muse sahalak, “Ho ma jo, kedan!” ninna. Mabiar ma dakdanak i, huhut tangis, “Ndang huboto bapa, ndang au! Dison do au sian nangkin!”\nMangupir ma guru i, didok ma sahali na i, “Antong ise do hamu na umbotosa!?” Sude ma dakdanak i mabiar, “Ndang hami pak, hami pe marminggu do. Ndang adong na tu luar nanggo sada”, angka ninna ma huhut mabiar.\nDung simpul di sada partangiangan di minggu i, ala somal do dung sun acara masisungkunan angka na ro tu partangiangani adong ma sahalak amanta mandok tu sintua lingkungan namanguluhon partangiangi. Amang sintua, hubege nadiari minggui, marumpak tembok, alani gabe mabiar angka dakdanak, sampe do tangis sahat tu jabu didok ndang nasida mambaheni marumpak, alani adong pangidoan, molo jolma na mangarumpakkon do porlu ba tapasahat ma tu polisi unang gabe dakdanak songgahanmuna, molo soi ba asa hatop tabangun muse dipapungu ma toktok ripe asa pintor adong sintuhuna.\nSai sip do amanta sintua i, ai ndang diantusi aha maksud ni amanta i. Tembok dia na marumpak !? Alai ninna ma, “Amang hutampung hami ma usulmuna i, alani tanda na dohot do hita songon partisipasi parjolo ba dipatupa ma di lingkungantaon Rp.35.000 /KK asa mintor mangihut angka lingkungan na asing ate, dosma rohanta disi. Ai molo tabangun na marumpaki ba ndang pola be sai sulingkiton ise mambahen marumpak huria do hita unang pola sahat tu polisi angka sisongon i”.\nDibilut parhobasan di minggu naronai, manghatai ma amanta sintua lingkungani, amang pandita dohot angka dongan sintua nungga dos be rohanami asa tabangun ma tembok na marumpak i, songon patujolo nion sian wijk-nami 30 KK, hali Rp.35.000 jumlahna Rp.1.050.000 ma, laos ditingtingkon ma annon”. Bingung ma pandita i, ai tembok aha marumpak ? Disungkun ma sintua i. Ro ma alus, “Ba, tembok i ma!”.\nRo ma muse angka sintua na asing toho ma i amang, unang antong tembok marumpak gabe sude dakdanak tumatangis nadiari minggui, gabe lam bingung ma panditai. Tembok aha marumpak.? Ninna panditai sahali nai.Jongjong ma parsikola pandita na praktek lapangan i, na songonon do i amang. “Masuk ahu tu sikola minggu. Husungkun tu nasida ise mangumpakhon tembok Jeriko, gabe alusna ndang hami. Hami pe marminggu do ninna hape gabe adong na tangis ala mabiar.\nRo ma pandita i, “Ho pe antong aha urusanmu disi! Ba molo marumpak tembok Jeriko, ndang pola sungkunon singkola minggu, cukup do parhalado dohot panitia pembangunan, asa hatop diganti”. Mordong ma singkola pandita i, aha do maksudna tembok Jeriko do marumpak boasa gabe panitia pembangunan sungkunon asa direhab. Muruk ma pandita i, “Ba molo so porlu bangunon boasa pola sungkunon singkola minggu ala sai tangis. Asi roha! Tole denggan ma i, kaluar minggu manghatai pe hita dohot panitia pemba-ngunan!” “Na asing ma muse tahatai”, ninna.\nLaos loahon ma parsingkola panditai, ndang masiantusan hami ninna rohana, ba bohanamaon ninna rohana, nungga sampe muruk panditai tu ibana ah tahe tembok Jeriko mamboan korban do ho hape……?!\nSongon ima masa molo ndang adong bisuk jala ndang adong na patoranghon dohot denggan. Holan ala naeng menyelesaikan masalah didok rohana, hape gabe sursar. Ndang masiantusan nasida disi.\nI do asa didok buku ni Poda sian Raja Salomohape, molo adong angka na bisuk na manguluhon bangso i mangolu ma. Alai pemimpin tanpa visi, mambahen hancur masyarakat angka na pinimpinna disi. When there`s no vison, the people perished!! Mago ma na sabangso i molo so ada uluan na denggan jala marbisuk.\nApalagi molo sai olo marpolisipolisi, nunga susa be i. Jadi toho do pandok ni sintua i, ai molo adong di huria persoalan, ndang pola antong sahat tu polisi. Sai hira na so adong na bisuk di huria i.\nDirimpu hamu hajagoon melapor tu polisi!? Suda ma na suda, habis ma na habis holan manggarari polisi. Dungi suda ma muse tingki, ala di tingkina pajoujouonna ma muse angka jolam disi. Eeh, tahe.. susa na i. Jadi ndang siulaon i hape..\nPosted in illustratoR, ilustrasi, lain-lain on February 27, 2008 by baktijsitumorang. Leave a comment\n← Dame di HKBP Pardamean Pematangsiantar\nPerkembangan dan Perjalanan CUM di HKBP →


Jamita Epistel 25 Juli 2010 – Parjumpanganta\nJamita Epistel 25 Juli 2010\n21 Juli 2010 Parjumpanganta\nMarhaposan tu Debata manang tu sinamot?\n’Mangunsande tu hau na bolon manang na metmet?’\nEP: Psalm 49:2-14\nDijouhon psalmen on sude jolma di portibi on asa paelengkon pinggolna tumangihon poda ni Debata. Ima sude angka bangso, sandok pangisi ni hasiangan on. Suang songon i sude jolma sian horong ni situan natorop, raja, halak na mora dohot na pogos pe. Tu sude jolma do marlangku poda sian hata ni Debata. Ndang marimbar bangso dia pe. Tu sude horong do ringkot hata ni Debata, ndang marimbar na mora dohot na pogos, na sangap nang na lea, raja manang hatoban, baoa manang boruboru, dakdanak nang na toras. Ndang adong na so mangkaringkothon hata ni Debata. Ai dihatindangkon parpsalmen do: HataMi do sulusulu ni pathu jala hatiuron di dalanku (119:105). Lilu jala matinggang do jolma na so mangharingkothon hata ni Debata. Asa unang lilu jala tinggang di ngoluna, dipaeleng ma pinggolna dompak Debata, asa dapotan habisuhon dohot hapistaran ibana sian hata ni Debata. Ido na ni sinoarahon ni hata ni Debata di turpuk on.\nHalak na marhaposan tu Debata ndang adong sihabiaranna di portibi on, ala, Debata do hagoonna, jala parsigantunganna. Ndang jadi ganggu rohana, ala Debata do manarihon na ringkot di ngoluna. Halak na mangkaposi Debata, sai na denggan do parbue ni ngoluna, ala ditorangi hata ni Debata ibana tongtong. Jadi, tung togu situtu do ngolu ni halak na marhaposan tu Debata. Songon pandohan ni hita Batak: ’Songon na mangunsande tu hau na bolon, hot hajongjonganna.\nPos situtu do roha ni halak na marhaposan tu Debata. Diondihon do, asa unang tahutan jala mabiar molo tung songgop tu ibana ari parhinamagoan; hari-hari celaka yang menakutkan dan menyesakkan; nang tompu hinaliangan ni hajengkelon ni angka na mangarupa ibana; dikepung oleh kejahatan pengejar-pengejar. Jala parbisuhan ni Debata do halak na marhaposan tu Debata, asa unang mabiar tondina mangadopi angka na mora na mangkaginjangkon hamoraonna dohot angka na sangap na mangkaginjangkon hasangaponna, suang songoni sude halak na marhaposan tu sinamotna. Holan idaon tama do sasintongna halak na marhaposan tu sinamotna manang artana. Alai, molo di adopan ni Debata, tung so marlapatan do ngolunasida. Naeng do di roha nasida tuhoronna haluaon ni tondina sian sian Debata marhite artana (’…memberikan tebusan kepada Allah ganti nyawanya). Dirimpu nasida do mangolu nasida saleleng ni lelengna di portibi on marhite na marhaposan tu artana. Naeng do di roha nasida pasidingkon tanomanna binahen ni gogo ni sinamotna.\nHalak na marhaposan tu sinamotna, dipatudos do i tu halak na mangasahon haotoona. Dirimpu ibana boi paluahon tondina sinamotna i, baliksa pamauphon dohot mangagohon ibana do i molo marhaposan ibana tusi. Hea do didok Tuhan Jesus, tu sahalak na mora na marhaposan tu sinamotna, pandohan: ’E na loahon’. ”E ho na loahon! Saborngin on ma tungguon hosam sian ho. Ia na pinaradem, tu ise ma i? Songon i ma masa di halak, na papunguhon arta di dirina, anggo so mamora ibana di Debata’ (Luk. 12:20-12). Molo ondo na masa, nda paholangkon dirinta sian Debata do sinamot i? Hape na laho salpu do sinamot, alai na hot do ianggo hata ni Debata.\nNdang tarbahen ni manang ise manambai ariari ni ngoluna marhitehite sinamotna, artana songoni nang hamoraon dohot sangapna pe. Alani i, ingkon padaoon do roha dohot ngolu na marhaposan tu si. Ingkon holan tu Debata do hita marhaposan. Holan Debata do na boi pagandahon ariari ni ngolunta. Ia arta, sinamot, hamoraon, hasangapon manang dia pe i na adong di diri ni jolma i, silehonlehon jala parhitean do i. Asa jumolo ma tajalo bisuk dohot hapistaran sian Debata, asa sai tu Ibana hita marhaposan. Asa unang marisuang angka sinamot na di hita i, godang manang otik pe i.\nDi ajal ni portibi on, rap marujung do sude ngolu ni angka jolma. Didok marmatean do angka na bisuk i, rap mago do na oto dohot na londongon, manadingkon sinamotna. Rap manuju tanoman do daging ni sude jolma. Ndang adong na manahan ro di saleleng ni leleng na di portibi on. Alai adong do parasinganna. Angka halak na marhaposan tu sinamotna ndada tu Debata, didok: ‘Sobokkon birubiru do nasida dipabara tu banuatoru, hamatean do marmahan nasida, jala rajaan ni angka na tigor roha i ma nasida di na sansogot i, turtaran ni banuatoru ma pinangasahonnasida i, gabe ndang adong be inganannasida. ‘Seperti domba mereka meluncur ke dalam dunia orang mati, digembalakan oleh maut; mereka turun langsung ke kubur, perawakan mereka hancur, dunia orang mati menjadi tempat kediaman mereka’ (Ay. 15). Alai, di angka na marhaposan tu Debata, didok: ‘Alai anggo tondingki, sai tobuson ni Debata do sian tangan ni banuatorui, ai jangkononna do ahu. ‘Tetapi Allah akan membebaskan nyawaku dari cengkeraman dunia orang mati, sebab Ia akan menarik aku. (ay. 16). Diujung na, dapotan haluaon do halak na mambahen Debata Haposan di ngoluna. Tajagahon ma asa unang tabahen sinamot gabe haposan di ngolunta, alai tapangke ma gabe parhitean ni Debata. Amen!\nPrevious Article Mangoloi Debata marhite hamoraon\nNext Article ‘…selama kita mencari TUHAN, Allah membuat segala usaha kita berhasil (2 Taw. 26:5b)\n2 respons untuk ‘Jamita Epistel 25 Juli 2010’\nahab 22 Juli 2010 / 4:40 pm\nmauliate amang, nunga mantappp be i\nmolo boi amang, jamita minggu pe nian bahen amang ma..\nParjumpanganta [Pdt. Singhan Pardede] 23 Juli 2010 / 3:38 am\nOke, tausahahon pe. Mlt


Boasa Halak Batak Marsuap di Hinambor Molo Lao Jiara? – Batak Indonesia\n2019-07-21 2020-10-06 Redaksi BatakIndonesia.com\nBatakIndonesia.com — On ma pangantusionku. Najolo uju dakdanak ahu, molo lao jiarah sai manuan ompuompu do (on pe suhunan do nian, boasa jotjotan manuan ompuompu di hinambor) jala sai mamboan mual do sian huta ala rahis pambuatan aeh sian bondar jonok ni udean i.\nSahat ma di hinambor ni nahinaholongan i, niula ma paiashon ala naung rambaon. Binahen ma tanganon mambutbut duhut naung gok manutupi tinambor i.\nDung sidung paiashon hinambor i masisuan ompuompuna be ma manang suansuanan na asing, jala tontu rotak ma sude tangan jala ingkon basuon. Huida hatiha i apala luhut natoras marbasu jala marsuap diginjang ni hinambor i, alai anggo au pulik do jala mandao asa unang tu atas ni hinambor i marbasu. Ai ninna rohangku do, boha do aeh parbasuan bahenon mangalonui nahinaholongan, ninna rohangku ma.\nAlai ala songoni pambahenku, manggora ma natuatua, ditinambor on ma ho marbasu dohot marsuap, tu ompuompu nasinuanmi ma bahen aekna i asa mangolu nasinuanmi ninna.\nJei songoni ma pangantusionku boasa marsuap diatas ni tinambor.\nPenulis: Advendes Pasaribu\nKeterikatan vs Kebebasan pada Anak\nSejatinya Orang Batak Tidak Mengenal Jual-Beli Tanah, Apalagi Makelar\nDPP FBBI Dengan Spirit Baru di Kantor Baru, Gedung Apartemen Menteng Square\nBACA: DPP FBBI Dengan Spirit Baru di Kantor Baru, Gedung Apartemen Menteng Square\nBatu Basiha, Keunikan Sisa Letusan Gunung Toba (12,897)\nLapangan Golf dan Hotel Labersa, Investasi Putra Batak Kebanggaan Riau (9,357)\nPerihal Jabatan Akademik Profesor – Bagian 1 (5,934)\nBanyak yang Tidak Tahu Kalau Danau Toba Punya 8 Pulau (5,923)\nTotal Users : 324522\nTotal views : 1110086


Wp/btm/Gaja - Wikimedia Incubator\n< Wp | btmWp > btm > Gaja\nGaja Afrika i Taman nasional Mikumi, Tanzania\nGaja ima mamalia nagodang ngon familia Elephantidae dohot ordo Proboscidea. Molo aslina, adong dua spesies na iakui, ima gaja afrika (Loxodonta africana) dohot gaja asia (Elephas maximus), bope adong bukti mandokon molo gaja duru afrika dot gaja arangan afrika spesies na marbeda (L. africana dohot L. cyclotis). Gaja naadong i sude Afrika bagian-Sahara, Asia Selatan, dohoy Asia Tenggara. Elephantidae ima sada-sadana familia ngon ordo Proboscidea na marbeda; familia laiin na sonnari madung punah tarmasuk mammoth dohot mastodon. Gaja afrika jantan ima hewan darat nagodangna dohot ginjang na dapot sampe 4 m (13 ft) dohot boratna urang lobi 7.000 kg (15.000 lb). Gaja puna tando-tando tartontu, dohot na paling jelas ima belalai sanga proboscis na igunaon tu bahat kaporluan, tarutamo giot mosa, mangincop aek, dot mambuat benda. Ipon serina topak manjadi sait na dapot igunaon manjadi sanjata dot alat get mamindahkon benda sanga manggali. Bulung nisupingna na godang mambantu mangatur suhu sibuk nialai. Gaja afrika puna suping na lumobi godang dohot gurung-gurung na olbung, oni suping gaja asia ummenek dohot gurung-gurungna tuginjang.\nGaja ima hewan herbivora na dapot marsuo i marmocom habitat, songon padang-padang, arangan, gurun, dohot paya-paya. Alai biaso maringanan i donok aek. Gaja ianggap manjadi spesies kunci harana akibatna tu lingkungan. Hewan-hewan nalain ampir manjaga jarak ngon gaja, dohot predator-predator songon singa, harimau. hyena, dohot anjing riar biasona um na manyerang gaja naposo. Gaja boru-boru ampir mangolu dohot marrombongan dohot alai saompung, ima sada boru-boru dohot anak-anakna sanga adong-adong boru-boru na mardongan dohot anak-anak nialai. Kelompok on ipimpin individu gaja na didokon matriark, na biasona ima boru-boru natobangna. Gaja puna struktur kelompok fisi-fusi, ima molo kelompok-kelompok saompung marsuo so marsosialisasi. Gaja jantan maninggalkon kelompok keluargana molo dung tolap maso pubertas, dot nangkan tinggal sasada sanga mardongan jantan nalain. Jantan dewasa biasona marinteraksi dohot kelompok keluarga atia dompak manjalaki pasangan dohot giot tahap paningkatan testosteron dohot agresi na didokon musth, na mambantu alai mandapotkon dominasi dot reproduktif. Anak gaja ima na puliaro kelompok keluarga dohot margantung tu indukna saonok urang lobi tolu taon. Gaja bisa mangolu saonok 70 taon i arangan godang. Alai mangecek lewat marsiantukan, pangaligian, parmuapan, dohot sora; gaja manggunaon infrasuara dohot komunikasi seismik molo dao antarana. Hapintaran gaja madung ibandingkon dohot hapintaran primata dohot cetacea. Alai nida puna kasadaran diri dohot patidaon olong tu gaja lain na ampir sanga madung mate.\nGaja afrika igolongkon tu spesies na rentan ning International Union for Conservation of Nature (IUCN), sadangkan gaja asia iklasifikasion tu spesies tarancam. Sada ancaman utama tu gaja ima namanggadis gading na mambaen parburuan liar. Ancaman lain lain segana habitat dohot konflik dohot alak. Gaja ipake manjadi binatang parkarejo i Asia. Najolo alai unjung ipake marporang; sonnari, gaja jotjoy ipertontonkon i kobun binatang dohot sirkus. Gaja dapot dohot momo itandaan dohot madung igambarkon i seni, carito rakyat, agama, sastra, dohot budaya populer.\nRetrieved from "https://incubator.wikimedia.org/w/index.php?title=Wp/btm/Gaja&oldid=4173550"\nThis page was last edited on 6 December 2017, at 05:59.


Debata mamasumasu si Abraham dohot Keluargana | Bibel Isina\nDebata mamasumasu si Abraham dohot Keluargana\nLam ganda ma pinompar ni si Abraham. Debata manggomgomi si Josep di tano Mesir\nDIBOTO Jahowa do na laho marsitaonon anakNa jala mate. On tarida sian surirang di 1 Musa 3:15. Songon dia do panghilalaan ni Debata tingki mate anak haholonganNa? Bibel patuduhon tudosanna. Disuru Debata si Abraham mamelehon si Isak, anak haholonganna.\nTogu do haporseaon ni si Abraham tu Debata. Nunga dijanjihon tu ibana taringot Sipalua, na ro sian pinompar ni si Isak. Ala porsea si Abraham na boi paheheon ni Debata si Ishak, dioloi ibana do laho mamelehon anakna i. Alai, ro ma surusuruan ni Debata mangambati si Abraham asa unang dipelehon si Isak. Las do roha ni Debata tu si Abraham ala rade ibana mamelehon anak haholonganna. Dung i, diulahi Debata ma janjiNa tu si Abraham.\nAnak ni si Isak, si Esau dohot si Jakkob. Ndang songon si Esau, dapot pasupasu do si Jakkob ala diargai na ringkot di partondion. Diganti Debata ma goar ni si Jakkob gabe si Israel, 12 marga di Israel digoari do mangihuthon goar ni anak ni si Jakkob. Songon dia do keluarga ni si Jakkob gabe sada bangso?\nMulana, digadis hahana ma si Josep gabe hatoban tu Mesir. Alai, dipasupasu Debata do si Josep ala tongtong marsihohot. Nang pe godang hasusaan na masa tu ibana, dipillit si Firaun do si Josep gabe panggomgomi di Mesir, jala dilehon huaso na balga tu ibana. Tingki i, masa ma haleon di tano Kanaan, disuru si Jakkob ma angka anakna tu Mesir manuhor sipanganon ni nasida saleleng haleon i—si Josep do na mangaradoti sipanganon di Mesir. Jumpang ma si Josep dohot angka hahana jala nunga marhamubaon nasida, ala diida si Josep songon i, ditogihon ma nasida asa pinda saluhutna tu Mesir. Dilehon do tano asa boi denggan parngoluon nasida dohot pinomparna. Jala diboto si Josep, Debata do na mandongani nasida asa manggohi bagabagaNa.\nSahat tu na matua, di Mesir do si Jakkob dohot pinomparna. Andorang so mate, dipaboa ibana sada surirang taringot Sipalua naung dijanjihon hian, na gabe panggomgomi ro sian anakna si Juda. Disurirangkon si Josep muse boanon ni Debata do sude pinompar ni si Jakkob ruar sian Mesir.\n—Dibuat sian 1 Musa bindu 20 sahat tu 50; Heber 11:17-22.\nAha do parenta ni Debata tu si Abraham jala aha do na pinatuduNa sian i?\nSongon dia do si Josep boi sahat tu Mesir jala aha do na masa tu ibana muse?\nAha do disurirangkon si Jakkob andorang so mate ibana?


Arsak Ni Roha Di Keluarga\nJAHA DI BAGASAN HATA Adhola Afrikans Albania Amhara Arab Armenia Aymara Azerbaijani Azerbaijani (Sirilik) Batak (Toba) Bengali Bolanda Bulgar Cebuano Cheska Chichewa Chitonga Chitumbuka Chiyao Chokwe Chol Cibemba Cina Kanton (Tradisional) Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Denmark Efik Esti Ewe Farsi Fiji Ga Garifuna Georgia Greenland Guarani Gujarati Gun Heber Hiligaynon Hindi Hmong (White) Iban Igbo Iloko Indonesia Inggris Italia Jepang Jerman Kannada Karen (S'gaw) Katalan Kazak Khmer Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisi Kisonge Kongo Korea Kreol Haiti Krio Kroasia Lamba Latvi Lhukonzo Lingala Lituavi Luganda Lunda Luo Luvale Magyar Makedonia Malagasi Malayalam Malta Mam Mambwe-Lungu Marati Maya Mazatec (Huautla) Melayu Mizo Mongol Moore Myanmar Nahuatl (Huasteca) Ndebele (Zimbabwe) Ngabere Norwegia Nyaneka Nzema Oromo Ossetia Otetela Papiamento (Aruba) Papiamento (Curaçao) Polski Portugis Prancis Punjabi Quechua (Bolivia) Quichua (Imbabura) Rarotongan Rumania Rundi Runyankore Rusia Sango Sepedi Serbia Serbia (Romawi) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swedia Tagalog Tamil Tatar Telugu Thai Tigrinya Tlapanec Tojolabal Tok Pisin Totonac Tshiluba Tsonga Turki Tuvalu Twi Tzotzil Ukraina Umbundu Urdu Vietnam Waray-Waray Wayuunaiki Xhosa Yoruba Yunani Zande Zapotec (Isthmus) Zulu\nSIULASON NI MAJALAH ON | ARSAK NI ROHA SONGON DIA MANGADOPI I?\nDipaboa si Janet ma pengalamanna ”Ndang leleng dung mate bapakku, didok tunggani dolingku ma tu ahu nunga adong diida ibana borua na asing. Ndang martading hata ibana mambuat abitna, jala ditadingkon ma ahu dohot dua gellengku.” Dung i, dilului si Janet ma karejo, alai ndang sae gajina di nasida. Didok ibana ma muse, ”Lam marsak do ahu ala sahalakku nama manggohi haporluannami, jotjot do ahu marlungun ni roha ala ndang boi huparade sude haporluan ni gellengku songon na binahen ni na asing. Asing ni i, marsak do ahu di hata ni halak taringot hami.”\nTangiang mangurupi si Janet asa boi mangorom dirina jala manjaga paralealeonna tu Debata. Didok ma: ”Tingki borngin do na lungun huhilala, alana ndang adong be donganku mangkatai, ujungna sai holsoan ma ahu. Alai, dung martangiang jala manjaha Bibel boi ma ahu modom. Ayat na pasonang rohangku, i ma di Pilippi 4:6, 7: ’Unang holsohon hamu agia aha; alai sandok pabotohon hamu ma tu Debata pangidoanmuna marhitehite tangiang dohot elehelek mardongan mauliate! Jala dame ni Debata na sumurung sian saluhut roha, i ma mangaramoti angka ateate dohot pingkiranmuna.’ Dungkon martangiang ahu huhilala ma hadameon sian Jahowa.”\nHata ni Jesus na padamehon pangkilalaan, i ma na mandok: ”Ai diboto Amamuna do na ringkot di hamuna, andorang so mangido dope hamu.” (Mateus 6:8) Ringkot do sai mangido tu Debata. Tangiang do dalan na parjolo asa boi pajonok diri tu Debata. Aha do labana molo taulahon on? Didok Bibel: ”PajonohonNa ma tu hamu!”—Jakobus 4:8.\nTangkas ma, tangiang mangurupi hita asa lam dame pangkilalaanta tingki holsoan rohanta. Jahowa, ”sitangihon tangiang”, mangurupi sude na marpos ni roha tu Ibana. (Psalmen 65:3) I do alana Jesus mangajarhon tu siihuthon ibana asa ”tongtong nasida martangiang, na so tupa lemba.” (Lukas 18:1) Sai tapangido ma tudutudu dohot pangurupion ni Debata, jala pos ma rohanta na lehononNa do upa tu hita. Unang ma ganggu rohanta, na boi jala na olo do Debata mangurupi hita. ”Sai martangiang ma hamu” ala i do dalan laho patuduhon na marpos ni roha hita tu Debata.—1 Tessalonik 5:17.\nAHA DO HAPORSEAON NA TOGU I?\nAha do haporseaon i? I ma parbinotoan ala ”mananda” Debata dohot parangeNa. (Johannes 17:3) Jumolo ma hita mangalului lomo ni roha ni Debata marhite Bibel. Boi ma taboto na disarihon jala diurupi Debata do hita ganup marsadasada. Ndang holan parbinotoan taringot Debata lapatan ni haporseaon, alai dohot ma i mangargai paralealeonta tu Ibana. Songon sahalak alealenta, ndang boi pintor maraleale hita tu ibana di bagasan saborngin. Haporseaonta pe ingkon ”lam ganda” dung lam godang taparsiajari taringot Ibana, gabe sai taulahon ma ”lomo ni rohana,” ujungna tahilala ma pangurupionNa. (2 Korint 10:15; Johannes 8:29) Haporseaon sisongon i ma na mangurupi si Janet asa unang sai marsak be.\nSi Janet mandok: ”Haporseaonku lam togu tu Debata tingki huhilala pangurupion sian Jahowa. Jotjot do hami mangadopi parsoalan na so boi diadopi hami. Alai ala jotjot hami martangiang, sai adong do dalan sian Jahowa, na so boi huulahon molo alani gogongku sandiri. Tingki mandok mauliate tu Debata, huingot ma godang ni pangurupionNa tu ahu. Sai diurupi do hami di tingki na pas. Dilehon do tu ahu aleale na sai rade mangurupi, i ma angka dongan sahaporseaon. Sai diparrohahon nasida do hami jala mangalehon sitiruon na denggan tu gellengku.” *\n”Huboto ma boasa didok Jahowa di Maleaki 2:16: ’Huhagigihon do parsirangan.’ Hansit do parsirangan on di ahu. Nunga martaontaon hami marsirang alai sai lungun dope rohangku. Tingki songon i pangkilalaanku, laho ma ahu marbarita gabe dumenggan ma huhilala.” Ala diihuthon si Janet prinsip ni Bibel asa unang papulikkon diri, moru ma arsak ni rohana. *—Poda 18:1\nDebata ”mangaramoti angka na so marama na so marina dohot mangondihon angka na mabalu.”—Psalmen 68:6, Bibel Siganup ari\nDipatorang si Janet ma muse, ”Pangurupion na umbalga na huhilala i ma ala mamboto molo Debata ’mangaramoti angka na so marama na so marina dohot mangondihon angka na mabalu.’ Ndang na tadingkonon ni Debata hami songon na binahen ni tunggani dolingku.” (Psalmen 68:6 Bibel Siganup ari) Diboto si Janet do ndang diunjuni Debata hita ”tu hajahaton.” Gariada dilehon Ibana do bisuk ”di saluhut jala ndang marpangea [mencela]” jala dilehon do ”hagogoon na sumurung” asa boi mangadopi arsak ni roha.—Jakobus 1:5, 13; 2 Korint 4:7.\nAlai songon dia do molo adong na marsak alani mara?\n^ par. 9 Ida ma 1 Korint 10:13; Heber 4:16.\n^ par. 10 Laho mandapot gumodang hatorangan mangorui arsak ni roha, ida ma hatorangan di majalah Sadarlah! Juli 2015 na marjudul ”Jangan Menyerah Saat Susah” adong do muse di www.jw.org/id.